title: Tero Koponen

text: Tero Koponen (s. 13. huhtikuuta 1977 Savonlinna) on suomalainen jääkiekkoilija, joka pelasi viimeksi Mestis-joukkue Savonlinnan Pallokerhossa kaudella 2011–2012. Hän oli pelirooliltaan puolustava keskushyökkääjä ja toimi SaPKon varakapteenina. Aktiiviuransa jälkeen hän on toiminut Tampereen Ilveksen junioreiden fysiikkavalmentajana.


title: Tero Koponen

text: Koponen on SaPKon oma kasvatti. Hän pelasi ensimmäiset miesten pelinsä kaudella 1996–1997, kun SaPKo pelasi I-divisioonassa. Koponen siirtyi kaudeksi 1999–2000 TuToon. Hän voitti siellä Mestiksen hopeaa keväällä 2001. Koponen palasi kahden vuoden tauon jälkeen SaPKoon kaudeksi 2001–2002 pelaamaan Suomi-sarjaa. Kaudeksi 2002–2003 hän palasi taas Mestikseen ja siirtyi Mikkelin Jukureihin. Koponen voitti siellä Mestiksen mestaruuden keväällä 2003 ja hopeaa 2004. Kaudella 2003–2004 hän ei kerännyt ainuttakaan jäähyminuuttia runkosarjassa eikä pudotuspeleissäkään.


title: Tero Koponen

text: Kolmen Jukureissa vietetyn kauden jälkeen Koponen siirtyi kaudeksi 2005–2006 SM-liigaan ja JYPiin 1+1-vuotisella sopimuksella. Hän teki kauden aikana kohtuullisen hyvät tehot 8+12=20 ja pääsi pelaamaan välillä ykkössentterinäkin. Koposen laidoilla pelasi lähinnä Carlo Grünn ja Ossi Louhivaara. Hän käytti sopimuksensa option huhtikuussa 2006 ja teki vuoden mittaisen jatkosopimuksen JYPin kanssa. Kaudella 2006–2007 Koposen peliaika kuitenkin väheni ja hän siirtyi 15 pelaamansa ottelun jälkeen Rauman Lukkoon, josta JYP sai vaihtokaupassa Tommi Hannuksen. Maaliskuussa 2007 Koponen teki vuoden jatkosopimuksen Lukon kanssa ja vuotta myöhemmin taas uudelleen helmikuussa 2008.


title: Tero Koponen

text: Toukokuussa 2009 Koponen teki 1+1-vuotisen sopimuksen Ruotsin toiseksi korkeimmalla sarjatasolla HockeyAllsvenskanissa pelanneen IF Björklövenin kanssa. Hän oli kaudella 2009–2010 joukkueen toiseksi paras pistemies tehoilla 12+14=26. Björklöven kuitenkin putosi sarjatasoa alemmas I-divisioonaan keväällä 2010. Koponen palasi saman vuoden elokuussa takaisin kasvattajaseuraansa SaPKoon. Kaudella 2010–2011 hän pelasi kuitenkin vain 23 runkosarjaottelua tehoin 5+12=17 nivusvamman takia. Kevään 2011 pudotuspeleissä Koponen oli tehoilla 2+3=5 SaPKon sisäisen syöttöpörssin voittaja Kalle Konstin kanssa sekä joukkueen toiseksi paras pistemies hänen jälkeensä.


title: RIM-66 Standard

text: RIM-66 Standard on keskimatkan ilmatorjuntaohjus joka kehitettiin alun perin Yhdysvaltain laivaston käyttöön. Ensimmäisen kehitysversio SM1:n oli määrä korvata 1950-luvulla kehitetyt RIM-2 Terrier ja RIM-24 Tartar -ohjukset.


title: RIM-66 Standard

text: Standard MR ja ER käyttävät samaa ohjusta. Niiden erona on ER:ään lisätty apumoottori. Parannuksia ovat muun muassa hydraulisen ohjauksen korvaaminen sähköisellä ja puolijohde-elektroniikan käyttöönotto, joilla on parannettu viansietoa ja lyhennetty valmiusaikaa.


title: RIM-66 Standard

text: YRIM-66A:n koelennot alkoivat 1965 ja Yhdysvaltain laivasto otti 1967 RIM-66A Block I:n operatiiviseen käyttöön. Järjestelmässä oli sama Mk 27 rakettimoottori kuin RIM-24 Tartarissa, 62 kilogramman Mk 51 taistelukärki ja tutkaan perustuva hakupää.


title: RIM-66 Standard

text: Pienet parannukset johtivat versioihin Block II, III ja Block IV, joka on varsinainen tuotantoversio. Ohjuksessa on tehty muun muassa kehittynyt ECCM, lyhennetty minimilaukaisuetäisyyttä ja lyhenetty laukaisuaikaa. Block IV otettiin operatiiviseen käyttöön 1968 ja pääosa Block III ohjuksista on modernisoitu Block IV tasoon myöhemmin.


title: RIM-66 Standard

text: Block V:ssä oli suurempia muutoksia, jolloin se sai tunnuksen RIM-66B. Muutokset johtivat parempaan luotettavuuteen. Niitä olivat uusi nopeammin reagoiva automaattiohjaus, tehokkaampi Aerojet Mk 56 -rakettimoottori ja uusi Mk 90 -taistelukärki. Ohjuksen pituus kasvoi muutosten seurauksena 25 senttimetriä ja samalla kantama kasvoi 45 prosenttia.


title: RIM-66 Standard

text: Block VI oli viimeinen versio SM-1-ohjuksesta ja se sai tunnuksen RIM-66E. Ohjukseen oli asennettu SM-2-ohjuksessa käyttöönotettu monopulssietsin ja uusi Mk 45 Mod 4 -sytytin. Ohjuksen valmistus alkoi 1980 ja Yhdysvaltain laivasto otti ohjuksen operatiiviseen käyttöön 1983. Mallin alamalleja ovat RIM-66E-1/3/7/8, joissa alamalleissa 3 ja 8 on SM-2 ohjuksessa käyttöönotettu Mk 115 -taistelukärki. Block VIA (RIM-66E-5) ja Block VIB (RIM-66E-6) ohjuksissa on Mk 115 taistelukärki ja Mk 45 sytyttimen uudempia versioita, jotka havaitsevat pienemmän tutkapinnan omaavat maalit.


title: RIM-66 Standard

text: RIM-66E oli käytössä kaikissa Tartar-järjestelmää käyttävissä aluksissa, jotka eivät olleet modernisoitu ja Oliver Hazard Perry -luokan fregateissa, joissa oli käytössä Mk92-tulenjohtojärjestelmä. Ohjus poistettiin Yhdysvaltain laivaston käytöstä 2003, joskin sen käyttö jatkunee vientimaissa vuoteen 2020-luvulle saakka.


title: RIM-66 Standard

text: SM-2MR eli Standard Missile 2 Medium Range kehitettiin Yhdysvaltain laivaston Aegis-järjestelmällä varustettujen sotalaivojen ilmapuolustuksen ohjukseksi. Ohjus on varustettu puoliaktiivisella tutkahakupäällä, jota käytetään ainoastaan lentoradan loppuosalla. Lähestymisessä on käytössä uudistettu inertiaohjausyksikkö ja uudistettu ohjelmoitava Mk 2 autopilotti. Aegis-järjestelmässä autopilotti ohjelmoidaan ennen laukaisua AN/SPY-1-tutkalta saatujen tietojen mukaan. SM-2MR ohjuksen tehokas torjuntaetäisyys on 60 prosenttia suurempi kuin SM-1MR:n. Komento-ohjaus mahdollistaa tehokkaamman lentoradan ja maalin valaisututka (esimerkiksi AN/SPG-62) mahdollistaa tehokkaamman maalinpaikannuksen. Ohjuksessa on myös uusi monopulssietsin lämpöhakeutumiseen, mikä parantaa häirintäsietoisuutta.


title: RIM-66 Standard

text: SM-2MR Block I sai tunnuksen RIM-66C. Ohjukseen asennettiin Mk 115 taistelukärki. Se tuli palvelukseen 1978 ja oli tuotannossa vuoteen 1983. RIM-66D oli oli ohjuksen Tartar-järjestelmän aluksille suunnattu päivitys.


title: RIM-66 Standard

text: SM-2 Block I -versio NTU-päivitykseen ("New Threat Upgrade"). Siinä oli inertiasuunnistusta hyödyntävä automaattiohjaus kaikissa lennon vaiheissa paitsi loppuvaiheessa jossa se hakeutui maaliin puoliaktiivisesti tutkan ohjauksessa. Tämä versio ei ole enää käytössä, jäljellä olevat ovat joko modifioitu uudemmiksi versioiksi tai varastoitu.


title: RIM-66 Standard

text: Nopeampien ja liikehtimiskykyisempien maalien torjuntaa varten SM-2 Block II -versiossa otettiin käyttöön uusi Thiokol Mk 104 -rakettimoottori, joka lisäksi lähes tuplasi kantaman. Lisäksi ohjusten taistelukärki uusittiin. RIM-66G oli tarkoitettu AEGIS-järjestelmään Mk26 laukaisualustalle. RIM-66H on puolestaan tarkoitettu AEGIS:in pystysuoralle Mk41 VLS laukaisualustalle. RIM-66J on versio Tartar-järjestelmän aluksille. Ohjus otettiin operatiiviseen käyttöön 1983.


title: RIM-66 Standard

text: SM-2MR Block III:ssa esiteltiin paranneltu Mk 45 Mod 9 sytytin, mikä paransi matalalla lentävien kohteiden torjuntakykyä. Block IIIA:ssa on uusi Mk 125 taistelukärki, jossa on suurempi sirpalekoko ja Aegis ja VLS aluksille suunnatussa Block IIIB:ssä yhdistetty tutka/infrapuna hakupää. RIM-66K on Tartar-aluksille suunnattu, mistä on kaksi eri versiota RIM-66K-1 Block III ohjuksille ja RIM-66K-2 Block IIIA ohjuksille. Aegis-aluksille on samoin kaksi alaluokkaa RIM-66L-1 ja RM-66L-2. Mk 41 VLS siiloihin asennettavalla RIM-66M versiolla on samat kaksi alatyyppiä ja kolmas RIM-66M-5, joka on Block IIIB versio. Block III version valmistus alkoi 1991.


title: RIM-66 Standard

text: Kaikki Yhdysvaltain laivaston III ja IIIA -versiot on päivitetty IIIB:ksi. Block IIIA -versiota on Japanin itsepuolustusvoimien laivastolla Kongo- ja Atago-luokan aluksilla. Myös Espanjan ja Etelä-Korean laivastoilla on niillä varustettuja AEGIS-järjestelmiä. Alankomaiden ja Saksan laivastoilla on IIIA-ohjuksia omiin Thalesin toimittamissa ilmatorjuntajärjestelmissä.


title: Rho Telescopii

text: Rho Telescopii on Kaukoputken tähdistössä sijaitseva F-luokan tähti. Sen näennäinen magnitudi (V) on 5,17. Tähti sijaitsee arviolta 171 valovuoden päässä Maasta.


title: Psi Capricorni

text: Psi Capricorni on Kauriin tähdistössä noin 47,9 valovuoden päässä Maasta sijaitseva F-tyypin ja pääsarjan tähti. Sen näennäinen magnitudi (V) on 4,15.


title: HD 185269

text: HD 185269 on tähti, joka sijaitsee arviolta 153 valovuoden päässä Joutsenen tähdistössä. Se ei ole nähtävissä paljain silmin. Sen näennäinen magnitudi (V) on 6,70. 18. elokuuta 2006 löydettiin sitä kiertävä kuuma jupiter, HD 185269 b.


title: Randy Maxwell

text:
Randy Maxwell (s. 17. tammikuuta 1963 Chilliwack, Brittiläinen Kolumbia, Kanada) on kanadalainen entinen jääkiekkoilija. Hän pelasi keskushyökkääjänä. Nykyään Maxwell valmentaa IC Gentoften U20-joukkuetta.
Maxwell pelasi vuodet 1982–1984 Pohjois-Dakotan yliopistojoukkueessa. Hän siirtyi sieltä kesken kauden 1983–1984 WHL-joukkue New Westminster Bruinsiin. Kaudeksi 1985–1986 Maxwell siirtyi Suomeen ja I-divisioonajoukkue SaPKoon. Hän muodosti siellä Steve MacDonaldin kanssa vaarallisen kaksikon. Maxwell viihtyi SaPKossa kolme kautta ja oli kaudella 1987–1988 joukkueen paras pistemies tehoilla 25+34=59.


title: Randy Maxwell

text: Maxwell pelasi pitkään Ruotsin I- ja II-divisioonajoukkueissa vuosina 1988–1996. Hän pelasi kolme ensimmäistä kautta Karlskrona HK:n riveissä. Maxwell oli nostamassa joukkuetta II-divisioonasta I-divisioonaan keväällä 1990. Vuodet 1991–1996 hänellä kului Hammarby IF:n riveissä.


title: Randy Maxwell

text:
Kaudeksi 1996–1997 Maxwell siirtyi tanskalaisen Frederikshavn White Hawksin riveihin. Hän oli kovilla tehoilla 25+57=82 joukkueen paras pistemies ja koko Tanskan liigan pistepörssin kymmenes. Maxwell oli syöttöpörssin kolmas Todd Bjorkstrandin ja Petri Skrikon jälkeen. Seitsemän seuraavaa kautta hän pelasi samaa liigaa Nordsjælland Cobrasin riveissä. Maxwell voitti siellä Tanskan mestaruuden vuonna 2002. Hän lopetti pelaajauransa keväällä 2004.
Maxwell asuu nykyään Tanskassa. Kaudella 2009–2010 hän valmensi Rungsted IK:n U20-joukkuetta, jossa pelasi myös hänen poikansa Dallas. Kaudella 2010–2011 Maxwell valmentaa IC Gentoften U20-junioreita.
Maxwellin isoveli Kevin on entinen NHL-hyökkääjä. Randy Maxwellin poika Dallas pelaa Tanskassa Rungsted IK:n U20-junioreissa. Dallas syntyi vuonna 1994 Ruotsissa ja on tällä hetkellä Tanskan kansalainen.


title: Seututie 139

text: Seututie 139 vie Tuusulasta Nurmijärvelle. Sen nimi on Tuusulan alueella Nahkelantie, Nurmijärven alueella Palojoentie. Tie on melko mäkinen ja mutkainen, ja sen nopeusrajoitus on Tuusulasta Nahkelaan 50-60 km/h ja Nahkelasta Nurmijärvelle 80 km/h, paitsi Palojoen kohdalla on nopeusrajoitus 60 km/h. Tiellä on monta jyrkkää mäkeä. Tievalaistus ja pyörätie on ollut koko matkalla ainakin 2000-luvun alkupuolelta. Tie kulkee Palojoella Aleksis Kiven syntymäkodin ohi.


title: Seututie 139

text:
Autoilijan tiekartta 2007 1:800 000. Helsinki: AffectoGenimap Finland Oy, 2006. ISBN 978-951-593-047-7. Vuoden 2005 painoksen verkkoversio (julkaisija Tiehallinto).
020202 – Kartat 2007. Fonecta.


title: 1194 Aletta

text: 1194 Aletta on päävyöhykkeen asteroidi, jonka C. Jackson löysi 13. toukokuuta 1931 Johannesburgissa. Sen läpimitta on 55,39 kilometriä. Eksentrisyys on 0,0939998 ja inklinaatio on 10,87182°. Ennen nimeämistään asteroidi tunnettiin tunnuksella 1931 JG.


title: Seututie 145

text: Seututie 145 vie Tuusulan Hyrylästä Järvenpäähän. Se alkaa Hyrylässä kantatien 45 varrella olevasta kiertoliittymästä ja päättyy Järvenpään keskustan eteläpuolella Lahdentiehen (seututie 140). Tuusulassa ja osittain Järvenpäässäkin tien nimenä on Järvenpääntie, mutta Järvenpäässä sen eri osilla on myös nimet Poikkitie ja Pohjoisväylä. Tie on valaistu koko matkalta, ja siinä on päällyste ja pyörätie. Tuusulan ja Kyrölän välillä liikenne on varsin vilkas, yli 20 000 ajoneuvoa vuorokaudessa. Tuusulan kirkonkylältä Järvenpäähän päin tien rinnakkaistienä toimii myös Tuusulan Rantatie (yhdystie 11609), joka on museotie. Suuriliikenteisin osuus päällystetään melko usein, kaksi viimeisintä kertaa 2008 ja 2009.


title: Breathe Carolina

text: Breathe Carolina on vuonna 2006 perustettu coloradolainen yhtye, joka soittaa elektronista rockia. Yhtyeeseen kuuluvat David Schmitt, Tommy Cooperman ja Eric Armenta. Vuonna 2013 toinen perustajajäsen Kyle Even ja Joshua Aragon jättivät yhtyeen. Vuonna 2015 myös Luis Bonet jätti yhtyeen. Breathe Carolina on julkaissut neljä albumia ja kaksi EP:tä. Levy-yhtiöinä ovat toimineet Columbia, Fearless, Rise ja Zouk Records. Yhtyeen perustivat David Schmitt ja Kyle Even. He soittivat eri yhtyeissä ja keikkailivat paljon yhdessä. Molempien yhtyeet hajosivat, jonka johdosta ystävykset perustivat Breate Carolinan. Breathe Carolina julkaisi debyyttialbuminsa "It's Classy, Not Classic" Rise Recordsin kautta 16. syyskuuta 2008. Toinen albumi "Hello Fascination" julkaistiin Fearless Recordsin kautta 18. elokuuta 2009. Uusin albumi "Hell Is What You Make It" julkaistiin myös Fearless Recordsin kautta 12. heinäkuuta 2011. Neljäs albumi "Savages" julkaistiin 15. huhtikuuta 2014.


title: Breathe Carolina

text: Breathe Carolina saapui ensimmäistä kertaa Suomeen 3. lokakuuta 2011 Nosturiin, Helsinkiin ja lämmittelybändinä oli suomalainen Clubkick. Seuraavan kerran yhtye nähtiin Suomessa 18. elokuuta 2012, osana Espoossa järjestettyä Weekend Festival -tapahtumaa.


title: Seututie 464

text: Seututie 464 on valtatieltä 5 Joroisten Tahkorannasta Rantasalmen kirkonkylän kautta valtatielle 14 Rantasalmen Parkumäkeen johtava, noin 52 kilometriä pitkä seututie. Tie kulkee metsä- ja järvimaisemassa Joroisten ja Rantasalmen kunnan alueella. Tie on osa lyhintä reittiä Savonlinnasta pohjoiseen, muun muassa Jyväskylän ja Kuopion suuntiin. Tie on kaksikaistainen ja päällystetty. Tien nopeusrajoitus on pääosin 80 kilometriä tunnissa.


title: Seututie 464

text: Tie lyheni parilla kilometrillä vuonna 2005, kun valtatien 5 Joroisten ja Varkauden välinen uusi linjaus valmistui. Tällöin osuus uudelta tieltä entiselle viitostielle, yhdystielle 4557, muuttui yhdystieksi 4558.


title: Mustafa Abu al-Yazid

text: Mustafa Ahmed Muhammad Uthman Abu al-Yazid (tunnettu paremmin nimellä al-Masri ("egyptiläinen"), 17. joulukuuta 1955 Egypti – 21. toukokuuta 2010) oli islamistilaisen terroristijärjestö al-Qaidan tärkeimpiä johtajia sekä perustajajäsen. Al-Yazid oli myös Osama bin Ladenin luottomies. Hän oli tärkeä kontakti al-Qaidan ja Afganistanin talibanien välillä.


title: Mustafa Abu al-Yazid

text: Yazid oli kolme vuotta vankilassa synnyinmaassaan Egyptissä yhteyksistä Anwar Sadatin salamurhaan vuonna 1981. Vapauduttuaan hän muutti Afganistaniin. Kun Osama bin-Laden muutti Sudaniin 1991, Yazid seurasi häntä, ja he palasivat yhdessä Afganistaniin viisi vuotta myöhemmin. Hänestä tuli al-Qaidan talouspäällikkö, jonka on arveltu hoitaneen World Trade Centerin iskun rahoituksen.


title: Mustafa Abu al-Yazid

text: Vuonna 2010 Al-Qaida kertoi hänen kuolleen ohjeusiskussa yhdessä vaimon, kolmen tyttären, sekä lapsenlapsen ja joukon muita ihmisiä kanssa.


title: Justas Paleckis

text: Justas Paleckis (22. tammikuuta 1899 Telšiai – 26. tammikuuta 1980) oli liettualainen toimittaja ja poliitikko. Hän toimi Liettuan "de facto" presidenttinä 17. kesäkuuta–3. elokuuta 1940 Neuvostoliiton miehitettyä maan.


title: Justas Paleckis

text: Vuosina 1926–1927 Paleckis toimi Liettuan uutistoimiston ELTA:n toimitusjohtajana. Myöhemmin hän vastusti maan valtaeliittiä ja oli Liettuan kommunistisen puolueen ehdokkaana. Neuvostoliittolaisen diplomaatin Vladimir Dekanosovin tuella hänestä tuli Liettuan nukkehallitsija vuonna 1940.


title: Justas Paleckis

text: Presidentti Antanas Smetonan paettua maasta Antanas Merkysistä tuli virkaatekevä presidentti. Päivä Smetonan paon jälkeen Merkys nimitti Paleckisin pääministeriksi. Merkysin luovuttua presidenttiydestä Paleckisista tuli virkaatekevä presidentti. Neuvostoliiton määräyksestä Paleckis perusti Seimasin tilalle Kansan Seimasin. Presidenttiyden jälkeen Paleckisista tuli Liettuan korkeimman neuvoston puheenjohtaja. Tässä virassa hän toimi vuoteen 1967.


title: Justas Paleckis

text: Liettuassa Paleckisin presidenttiyttä ei virallisesti ole koskaan tunnustettu, sillä se on perustuslain vastainen. Paleckis hyväksyi Liettuan älymystön ja muun muassa entisen presidentin Merkysin karkottamisen Venäjälle. Vuosina 1940–1953 132 000 liettualaista karkotettiin Siperiaan ja Keski-Aasiaan.


title: Justas Paleckis

text: Paleckisin poika Justas Vincas Paleckis on Euroopan parlamentin jäsen.


title: Porin pesäpallostadion

text: Porin pesäpallostadion on Porissa sijaitseva pesäpallostadion. Se toimii naisten Superpesis-seura Pesäkarhujen kotikenttänä. Stadion sijaitsee Isomäen urheilukeskuksessa. Alueella on myös hiekkapintaisia pesäpallon harjoituskenttiä, joita käytetään muun muassa junioripeleissä.


title: Porin pesäpallostadion

text: Kentän yleisöennätys on syntynyt 8. syyskuuta 2002, kun Pesäkarhut pelasi Jyväskylän Kiriä vastaan Superpesiksen toisessa finaalissa. Ottelua oli seuraamassa 2 904 katsojaa.


title: Topteam-Areena

text: Topteam-Areena (myös "Otanlahden pesäpallokenttä") on pesäpallostadion Raumalla. Stadion on osa Otanlahden urheilukeskusta. Stadion toimii naisten pesäpalloseura Feran kotikenttänä.


title: Topteam-Areena

text: Kentän yleisöennätys on syntynyt 3. heinäkuuta 2011, jolloin Feran ja Petojussien välistä runkosarjaottelua oli seuraamassa 2247 katsojaa.


title: Topteam-Areena

text: Kentän osoite on Urheilukatu 23, 26100 RAUMA.


title: Meitittely

text: Meitittely on teitittelyä muistuttava ilmiö, jossa yksikön ensimmäisen persoonan persoonapronomini (suomessa "minä") korvataan monikon ensimmäisen persoonan pronominilla (suomessa "me"). Kielissä (kuten esimerkiksi suomessa, saksassa ja aikaisemmin ruotsissa), joissa monikon ensimmäinen persoona vaatii erilaista verbinmuotoa kuin yksikön ensimmäinen, on luonnollisesti myös tämä otettava huomioon.


title: Meitittely

text: Jotkut hallitsijat ovat käyttäneet itsestään monikon ensimmäistä persoonaa itseään mahtailumielessä ("pluralis maiestatis"); niinpä monet Venäjän keisarien allekirjoittamat asiakirjat alkoivat esimerkiksi: "Me Aleksanteri II ...". Toisaalta jotkut tieteelliset kirjoittajat käyttävät monikkomuotoa vaatimattomuusmielessä ("pluralis modestiae", esimerkiksi: "...kuten edellä olemme osoittaneet...").


title: Mantun kenttä

text: Mantun kenttä (myös "Manttu" ja "Mantun monttu") on Siilinjärven Viinamäessä sijaitseva pesäpallostadion. Kenttä on kuuluisa heti kakkosrajan takaa alkavasta jyrkästä rinteestään, joka tunnetaan nimellä "Mantun monttu". Kenttä toimi ennen naisten Superpesis-seura Siilinjärven Pesiksen kotikenttänä, mutta SiiPe luopui naisten Superpesiksestä. Nyt Mantulla pelaavat SiiPen eri joukkueet.


title: Mantun kenttä

text: Kentän yleisöennätys syntyi vuoden 1986 SM-finaalissa, jolloin Siilinjärven Ponnistuksen ja Imatran Pallo-Veikkojen välistä miesten ottelua oli seuraamassa 3820 katsojaa.


title: Mantun kenttä

text: Mantun talon, ja sen mukaan nimensä saanen kentän, nimi tulee talon alkuperäisestä Manttaalikunnantalo-nimestä.


title: Kieliopillinen itsemurha

text: Kieliopillinen itsemurha () on esimerkiksi Jean Paulin ja Ludwig Reinersin käyttämä käsite, joka tarkoittaa lähinnä asiaproosassa ilmenevää tapaa kätkeä oma persoonallisuus kiertoilmaisuihin, eli kirjoittaja välttää käyttämästä "minä"-sanaa ja ensimmäistä persoonaa. Tätä kirjoitustapaa on perusteltu vaatimattomuudella, toisaalta on esitetty sen osoittavan aivan päinvastaista, koska tällaiset kiertoilmaukset ovat normaalia kielenkäyttöä huomattavasti raskaampia ja kirjoittajaa korostavampia. Suomen kielessä yleisin näistä ilmauksista lienee "allekirjoittanut".


title: Andien mainingit

text: Andien mainingit on kokoelma Pablo Nerudan runoja, jotka on suomentanut Pentti Saaritsa.


title: Andien mainingit

text: Kokoelma sisältää suomennosvalikoiman Nerudan runoja vuosilta 1921-1937, kokoelman "Canto general" (1950) ja runoja vuosilta 1954-1969. Kokoelman on luonnehdittu sisältävän hänen parasta tuotantoaan.


title: Against the Grain

text: Against the Grain on punkyhtye Bad Religionin viides albumi vuodelta 1990. Kappale ”21st Century (Digital Boy)” julkaistiin uudelleennauhoitettuna vuonna 1994 albumilla "Stranger than Fiction", ja siitä tuli hitti.


title: Artūras Paulauskas

text: Artūras Paulauskas (s. 23. elokuuta 1953 Vilna) on liettualainen poliitikko. Hän toimi Seimasin puhemiehenä vuosina 2000–2006 ja maan väliaikaisena presidenttinä 6. huhtikuuta – 12. heinäkuuta 2004.


title: Artūras Paulauskas

text: Paulauskas luki lakia Vilnan yliopistossa ja valmistui vuonna 1976. Valmistumisen jälkeen hän toimi tutkijana ja syyttäjänä. Hän toimi Liettuan valtakunnansyyttäjän sijaisena vuosina 1987–1990 ja valtakunnansyyttäjänä 1995–1997.


title: Artūras Paulauskas

text: Paulauskas aloitti poliittisen uransa olemalla presidenttiehdokas presidentinvaalissa 1997–1998. Hänen ehdokkuuttaan tuki muun muassa presidentin tehtävästä eroamassa ollut Algirdas Brazauskas. Paulauskas hävisi vaalit niukasti 49,6 % äänimäärällä, kun vastaehdokas Valdas Adamkus sai äänistä 50,4 %. Vaalien jälkeen hän perusti Uusi liitto -nimisen puolueen ja tuli sen puheenjohtajaksi 25. huhtikuuta 1998. Vuoden 2000 parlamenttivaaleissa puolue sai 19,6 % kannatuksen. Vaalien jälkeen hänestä tuli Seimasin puhemies.


title: Artūras Paulauskas

text: Presidentti Rolandas Paksasin virkasyytteen jälkeen Paulauskas toimi väliaikaisena presidenttinä siihen asti, kunnes Valdas Adamkus vannoi uudelleen virkavalan.


title: Artūras Paulauskas

text: 11. huhtikuuta 2006 Paulauskas luopui puhemiehen tehtävästä saatuaan epäluottamuslauseen.


title: Mary Whitehouse

text: Mary Whitehouse CBE (13. kesäkuuta 1910 Nuneaton, Englanti, Yhdistynyt kuningaskunta – 23. marraskuuta 2001 Colchester, Englanti, Yhdistynyt kuningaskunta) oli brittiläinen aktivisti, joka kampanjoi kristillisen moraalin ja säädyllisyyden puolesta.


title: Mary Whitehouse

text: Vuonna 1964 Whitehouse järjesti ystävänsä kanssa "Clean Up TV" -kampanjan, josta kehittyi seuraavana vuonna National Viewers' and Listeners' Association -järjestö (tunnetaan nykyään nimellä Mediawatch-uk). Televisioyhtiö BBC oli 1960-luvulla Whitehousen kritiikin pääasiallinen kohde. NVLA:n mukaan vapaamielinen yhteiskunta oli vahingollinen kansakunnan moraalille, joten järjestö jatkoi toimiaan edelleen 1970-luvulla, jolloin se kampanjoi pitkään televisiosarja "Doctor Whota" vastaan. Järjestö onnistui saamaan Stanley Kubrickin elokuvan "Kellopeliappelsiini" pois teatterilevityksestä.


title: Mary Whitehouse

text: Whitehouse taisteli moraalin puolesta myös televisio- ja elokuva-alan ulkopuolella. NLVA haastoi "Gay News" -lehden oikeuteen jumalanpilkasta, kun se oli julkaissut runon "The Love That Dares Speak Its Name". NLVA voitti jutun oikeudessa äänin 10–2. Whitehouse haastoi henkilökohtaisesti vuonna 1982 Britannian kansallisteatterin sen näytelmän "Romans in Britain" homoraiskauskohtauksen takia. Whitehouse oli jo voittamassa tapausta, mutta veti kuitenkin haasteensa lopulta pois.


title: Mary Whitehouse

text: Broadcasting Standards Council perustettiin vuonna 1988, ja Whitehousen merkityksen sen perustamiseen myönsi BSC:n ensimmäinen puheenjohtaja William Rees-Mogg. Whitehouse jäi virallisesti eläkkeelle vuonna 1994, ja hän kuoli pitkäaikaisen sairauden jälkeen colchesterilaisessa hoitokodissa vuonna 2001.


title: Mary Whitehouse

text: Whitehouse joutui kampanjoidensa takia myös populaarikulttuurin kohteeksi. Vuonna 1989 BBC:llä alkoi komediasarja "The Mary Whitehouse Experience", jonka huumori suuntautui Whitehousen ylimieliseen moraaliin. "Pink Floyd" käsitteli Whitehousea säkeen verran kappaleessaan "Pigs (Three Different Ones)". Myös Deep Purple kritisoi Whitehousea biisissään Mary Long, albumilla Who Do We Think We Are,1973).


title: The Last of a Dying Breed

text: The Last of a Dying Breed on rap-artisti Scarfacen kuudes studioalbumi, joka julkaistiin 3. lokakuuta 2000. Screwed & Chopped versio ilmestyi 29. maaliskuuta 2005.


title: National Institute of Mental Health

text: National Institute of Mental Health (NIMH) on yksi National Institutes of Healthin (NIH) 27 tutkimuslaitoksesta, ja se on maailman suurin mielenterveyteen keskittyvä tutkimuslaitos. NIHM:n päämaja sijaitsee Marylandin Bethesdassa.


title: National Institute of Mental Health

text: Presidentti Harry S. Truman kirjoitti lain NIMH:n perustamisesta 3. heinäkuuta 1946. Virallisesti laitos perustettiin 15. huhtikuuta 1949, ja se oli yksi neljästä ensimmäisestä NIH:n tutkimusyksiköistä. NIMH:n tavoitteena on lisätä psyykkisten häiriöiden ymmärrystä, ja parantaa niiden hoitoa perustutkimusten ja kliinisten tutkimusten kautta.


title: Särkisalon vaakuna

text: Särkisalon vaakuna oli Särkisalon kunnan tunnus. Sen ankkuri viittaa kunnan sijaintiin rannikolla ja siellä harjoitettuun talonpoikaispurjehdukseen. Simpukankuoret kuvastavat jo keskiajalta saakka harrastettuun kalkinlouhintaan.


title: Särkisalon vaakuna

text: Vaakunan selitys on ”vihreässä kentässä kultainen ankkuri, jonka molemmin puolin saatteena hopeinen simpukka.” Vaakunan on suunnitellut Olof Eriksson, ja Särkisalon kunnanvaltuusto hyväksyi sen kokouksessaan 19. huhtikuuta 1956. Sisäasiainministeriö vahvisti vaakunan käyttöön 17. heinäkuuta samana vuonna.


title: Särkisalon vaakuna

text: Vaakuna jäi epäviralliseksi kotiseutuvaakunaksi 2009, kun Särkisalon kunta yhdessä Halikon, Kiikalan, Kiskon, Kuusjoen, Muurlan, Perniön, Perttelin ja Suomusjärven kanssa liittyivät osaksi Salon kaupunkia.


title: Isoäitien käännyttämistapaus

text: Isoäitien käännyttämistapaus on vuosina 2009–2010 syntynyt kohu kahden ulkomaalaisen isoäidin käännyttämistapauksista. Tapauksessa on kyse siitä, että kaksi turistiviisumilla Suomeen saapunutta iäkästä naista eivät suostuneet palaamaan kotimaahan viisumeiden umpeuduttua vaan halusivat jäädä perheidensä luokse Suomeen. Saatuaan kielteisen päätöksen heidän perheensä nostivat asian julkisuuteen. Tapaus poiki mielenosoituksia, valtiojohdon sympatioita sekä vaatimuksia lainsäädännön muuttamisesta. Lisäksi venäläisisoäidin tapaus nousi Venäjän yhdeksi pääuutisista.


title: Isoäitien käännyttämistapaus

text: Palautusten puoltajien mukaan isoäitien jääminen merkitsisi lainsäädännön muuttamista ja sitä kautta tuhansia isoäitejä, joiden kustannukset nousisivat satoihin miljooniin. Palautusten vastustajien mukaan kyse on inhimillisyydestä ja ihmisarvosta. Tapauksen johdosta ei tehty muutoksia ulkomaalaislakiin. Myöhemmin oikeusasiamies kyseenalaisti Korkeimman hallinto-oikeuden presidentin Pekka Hallbergin toiminnan asiassa.


title: Isoäitien käännyttämistapaus

text: Venäläinen isoäiti Irina Antonova (, 1928 – 24. heinäkuuta 2011) oli Viipurissa asunut isoäiti, joka palkittiin Suuren isänmaallisen sodan aikana mitalilla. Hän saapui Suomeen turistiviisumilla helmikuussa 2008 – hetkeä sen jälkeen, kun Antonova oli saanut aivohalvauksen. Hän päätti jäädä maahan Suomen kansalaisuuden omaavan tyttärensä, Natalia Käärikin luokse viisumin umpeuduttua. Suomeen jäämisen johdosta Antonova sai ensimmäisen käännytyspäätöksen lokakuussa Tyttären mukaan sairas Antonova ei voi pärjätä yksin kotikaupungissaan Viipurissa.


title: Isoäitien käännyttämistapaus

text: Poliisi yritti poistaa Antonovan Suomesta helmikuussa 2009, mutta asia nousi julkisuuteen ja käännytys keskeytettiin. Syyskuussa hallinto-oikeus hylkäsi hänen valituksensa maahanmuuttoviraston käännytyspäätöksestä. Lokakuussa poliisi yritti uudelleen poistaa Antonovan maasta, ja hänen tukijansa järjestivät eduskunnan edustalla mielenosoituksen. Helmikuussa 2010 hänet yritettiin jälleen poistaa maasta. Tällöin Antonova oli saanut kirkolta turvapaikan ja käännytys keskeytyi sairaalahoidon takia. Maaliskuussa Korkein hallinto-oikeus hylkäsi Antonovan valituksen. Toukokuussa Venäjän pääministeri Vladimir Putin vakuutti Antonovan saavan asianmukaista hoitoa Venäjällä.


title: Isoäitien käännyttämistapaus

text: Kesäkuussa Antonovalle tarjottiin hoitopaikkaa Pietarin lähellä sijaitsevasta suomalaisen Villa Inkeri -yhdistyksen vanhainkodista. Omaiset hyväksyivät aluksi hoitopaikan, mutta myöhemmin Antonova joutui sairaalahoitoon ja käännytys lykkääntyi. Hänen tukijoukkonsa jättivät vetoomuksen Euroopan ihmisoikeustuomioistuimelle, joka antoi 16. kesäkuuta väliaikaisen käännyttämiskiellon. Vetoomuksen EIT:lle oli laatinut Johan Bäckman. Kuitenkin omaiset päättivät viedä Antonovan Venäjälle 22. kesäkuuta. Hänen perässään ajoi Venäjän konsuli.


title: Isoäitien käännyttämistapaus

text: Antonova kuoli 24. heinäkuuta 2011 Kikkerissä, Venäjällä.


title: Isoäitien käännyttämistapaus

text: Egyptiläinen isoäiti Eveline Fadayel (1945 – 11. tammikuuta 2011) kuului maansa kristilliseen koptilaiseen vähemmistöön.


title: Isoäitien käännyttämistapaus

text: Fadayelin äiti oli egyptiläinen, isä palestiinalainen. Isä oli brittiarmeijan palveluksessa Israelin itsenäisyyssodassa, ja hän katosi 1948, jolloin hänen oletettiin kuolleen. Tosiasiassa hän oli sodan jälkeen palannut etsimään perhettään, mutta saanut – virheellisen – tiedon, että perhe oli kuollut pommituksissa. Isä joutui yhdeksäksi vuodeksi vankilaan epäiltynä vakoilusta. Vapauduttuaan hän avioitui uudestaan ja muutti uuden perheensä kanssa Yhdysvaltoihin. Eveline Fadayel ei ehtinyt tavata isäänsä ennen tämän kuolemaa, mutta loi yhteyden sisaruspuoliinsa ennen omaa kuolemaansa.


title: Isoäitien käännyttämistapaus

text: Fadayel oli matematiikanopettaja, ja Aleksandrian yliopistossa suorittamiensa jatko-opintojen jälkeen hän toimi kolmen koulun rehtorina. Hän jäi eläkkeelle 2005. Fadayel saapui Suomeen vuonna 2007 turistiviisumilla ja halusi jäädä poikiensa perheiden luoksen maahan. Fadayel oli lääkärinlausuntojen mukaan riippuvainen poikiensa hoidosta eikä hänellä ollut Egyptissä ainuttakaan sukulaista. Suomen ekumeenisen neuvoston ja kirkkohallituksen mukaan käännyttäminen ei ollut kohtuullista. Vantaankosken seurakunta tarjosi Fadayelille suojapaikkaa. Euroopan ihmisoikeustuomioistuimen määräyksestä Fadayel sai kuitenkin lisäaikaa terveydentilansa perusteella.


title: Isoäitien käännyttämistapaus

text: Fadayel sai lopulta oleskeluluvan lopulta 21. joulukuuta vuonna 2010 Euroopan ihmisoikeustuomioistuimen kannanoton jälkeen, jolloin oli jo tiedossa, ettei hänellä enää ole pitkään elinaikaa. Hän kuoli 65-vuotiaana tammikuussa 2011 ohitusleikkauksen jälkitarkastuksen yhteydessä löytyneeseen haimasyöpään.


title: Isoäitien käännyttämistapaus

text: Suomen ulkomaalaislain mukaan oleskelulupa perhesiteen perusteella myönnetään vain Suomessa asuvan henkilön ydinperheen jäsenelle. Ydinperheeseen kuuluvat aviopuoliso, aviopuolisoon rinnastettava kumppani sekä alle 18-vuotias lapsi tai hänen huoltajansa.


title: Isoäitien käännyttämistapaus

text: Korkeimman hallinto-oikeuden 8. maaliskuuta 2010 antaman päätöksen mukaan isoäidit eivät kuuluu ydinperheeseen. Irina Antonovan valituslupahakemus hylättiin, jolloin aikaisempi hallinto-oikeuden päätös jäi voimaan. Hallinto-oikeuden päätökseen vaikutti myös se, että tytär oli lähtenyt Suomen vapaaehtoisesti ja kiinteä perheside oli katkennut. Ikääntymisestä johtuvia sairauksia ei myöskään pidetty sellaisena olennaisena terveydentilan muutoksena. Antonovan katsottiin saavan asianmukaista hoitoa kotikaupungissaan Viipurissa.


title: Isoäitien käännyttämistapaus

text: Eveline Fadayelin tapauksessa korkein hallinto-oikeus myönsi valitusluvan painavan syyn perustella ja tutki asian kahdeksan tuomarin kokoonpanossa. Valitus oleskeluvasta ja käännyttämisestä hylättiin äänestyksen jälkeen luvuin 6–1–1. Päätöksen mukaan asiassa ei ollut osoitettu, että Fadayel ei voisi saada sairauksiinsa hoitoa kotimaassaan tai että hän olisi täysin riippuvainen Suomessa asuvista omaisistaan. Fadayelille katsottiin voitavan järjestää hoitoa hänen kotimaassaan sekä pystyvän suorittamaan vierailuja Suomessa tai vastavuoroisesti hänen perheensä Egyptissä.


title: Isoäitien käännyttämistapaus

text: Tapaus sai monet valtiojohtoon kuuluvat henkilöt vetoamaan isoäitien jäämisen puolesta. Korkeimman hallinto-oikeuden kielteisen päätöksen jälkeen vähemmistöön jäänyt puheenjohtaja Pekka Hallberg lähetti kirjeen poliisille, jossa vedottiin, että oikeuden päätöstä ei pantaisi käytäntöön. Aikaisemmin myös tasavallan presidentti Tarja Halonen ja pääministeri Matti Vanhanen vetosivat isoäitien jäämisen puolesta. Kansanedustajat jättivät kesäkuussa 80 nimen listan, jossa kiirehdittiin ulkomaalaislain muutosta. Muutos pyritään tekemään syksyllä 2010. Toisaalta kansanedustaja Ben Zyskowiczin mukaan Kokoomuksen eduskuntaryhmässä ei haluta tehdä muutoksia ulkomaalaislakiin.


title: Isoäitien käännyttämistapaus

text: Isoäitien käännyttämistä perustellaan tasavertaisella kohtelulla sekä lainmuutoksen tuomalla satojen miljoonien lisäkustannuksella. Suomessa tehdään vastaavia käännyttämistapauksia satoja vuodessa ja lainmuutos tekisi oleskeluvan saamisesta säännön, ei poikkeuksen kuten tällä hetkellä. "Ajankohtainen kakkonen" laski 1. kesäkuuta lähetyssä ohjelmassa, että lainkohdan muuttaminen maksaisi suomalaisille veronmaksajille 1,5 miljardia euroa seuraavan kymmenen vuoden aikana. Pauli Vahtera laski Iltalehden blogissaan lainmuutoksen tuovan jopa 5 000 isoäitiä ja päätyi samoihin euromääriin.


title: Isoäitien käännyttämistapaus

text: Venäjän media arvosteli Irina Antonovan käännyttämistä ja syytti Suomea hänen lähettämisestään Venäjälle kuolemaan. Ryöpytyksen aloitti Venäjän television ykköskanava Pervyi kanal saaden muut mediat peräänsä. Kuten lähivuosien Suomea koskevissa uutisissa, myös tässä venäläinen media käytti runsaasti Johan Bäckmanin lausuntoja joko Antonovan puolustajana tai Suomen antifasistisen komitean johtajana. Antonovaa koskeva uutisointi oli touko-kesäkuun vaihteessa Venäjän yksi pääuutisista.


title: Isoäitien käännyttämistapaus

text: Syksyllä 2010 maahanmuuttopoliittinen ministeriryhmä päätti, että ulkomaalaislakiin ei tehdä muutoksia. Maahanmuutto- ja eurooppaministeri Astrid Thorsin ajamaan muutokseen ei löytynyt kannatusta hallituksessa. Helmikuussa 2011 eduskunnan oikeusasiamies Petri Jääskeläinen moitti Korkeimman hallinto-oikeuden presidentin Pekka Hallbergin menettelyä asiassa.


title: Jaume I:n metroasema

text: Jaume I on Barcelonan metron linjan 4 asema. Se sijaitsee suuren Via Laietana -kadun alla Ciutat Vellan alueella. Kaksi muuta Via Laietanan varrella sijainnutta asemaa, Correos ja Banco, on sittemmin purettu.


title: Jaume I:n metroasema

text: Jaume I:n asema avattiin vuonna 1926 nimellä Jaime I osana Barcelonan ensimmäistä metrolinjaa, jota nykyisin vastaa lähinnä linja 3. Asema suljettiin vuonna 1972, kun linjojen kulkua uudistettiin. Osana linjaa 4 asema avattiin uudelleen seuraavana vuonna, jolloin sen nimi sai myös nykyisen kirjoitusasunsa. Asema on nimetty myöhäiskeskiaikaisen Aragonian kuninkaan Jaakko I:n mukaan.


title: Fairy

text: Fairy on brittiläisen Procter & Gamblen valmistama astianpesuaine. Pesuainetta myydään ympäri Eurooppaa, vaikka alueelliset tuotenimet vaihtelevat. Esimerkiksi Ruotsissa tuotetta myydään nimellä "Yes" ja Tšekissä nimellä "Jar".


title: Beto (jalkapalloilija, 1982)

text: António Alberto Bastos Pimparel eli Beto (s. 1. toukokuuta 1982 Lissabon, Portugali) on portugalilainen jalkapallomaalivahti, joka edustaa Portugalin korkeimmalla sarjatasolla pelaavaa Sportingia.


title: Beto (jalkapalloilija, 1982)

text:
Beto on Sporting Clube de Portugalin kasvatti. Hän ei kuitenkaan koskaan saanut mahdollisuutta edustusjoukkueessa, vaan toimi lähinnä joukkueen kolmosvahtina. Hän pelasi kauden 2002–2003 lainalla Casa Piassa. Kesällä 2004 hänet sopimuksensa purettiin yhteisymmärryksessä.
Pelattuaan kaksi kautta maan alemmalla sarjatasolla, edustaen kahta eri seuraa vuoden verran Chavesia ja Marcoa, hän siirtyi samalla sarjatasolla pelanneeseen Leixõesiin. Joukkue nousi maan pääsarjaan kauden 2006–2007 päätteeksi. Kolmen pelaamansa kauden aikana Leixõesissa, häneltä jäi paitsi ainoastaan kuusi ottelua.


title: Beto (jalkapalloilija, 1982)

text: Maaliskuussa 2009 ennen kauden 2008–2009 päätöstä Beto teki nelivuotisen sopimuksen Porton kanssa, joka astui voimaan kesäkuusta alkaen.


title: Beto (jalkapalloilija, 1982)

text: Kaudella 2011–2012 Beto pelasi lainalla CFR Clujissa ja kaudeksi 2012–2013 hän siirtyi Bragaan.


title: Beto (jalkapalloilija, 1982)

text: Tammikuussa 2013 Beto siirtyi kauden loppuun asti kestävällä lainasopimuksella espanjalaiseen Sevillaan. Kauden päätyttyä siirrosta tehtiin pysyvä. Beton ura Sevillassa päättyi vuonna 2016.


title: Beto (jalkapalloilija, 1982)

text: Kaudeksi 2016–2017 Beto siirtyi nykyiseen seuraansa Sporting Lissaboniin.


title: Beto (jalkapalloilija, 1982)

text: Beto teki ensiesiintymisensä Portugalin maajoukkueessa 10. kesäkuuta 2009 ystävyysottelussa Viroa vastaan.


title: Beto (jalkapalloilija, 1982)

text: Hänet valittiin myös Portugalin 23-henkiseen kokoonpanoon vuoden 2010 MM-kilpailuihin.


title: Dhakan tulipalo 2010

text: Dhakan tulipalo 2010 tapahtui 3. kesäkuuta 2010 Bangladeshin pääkaupungissa Dhakassa. Kaupungin keskustassa levinnyt tuli tuhosi kaikkiaan seitsemän rakennusta ja surmasi kymmeniä ihmisiä. AP:n mukaan surmansa sai ainakin 117 ihmistä. Pelastusoperaatio lopetettiin seuraavana päivänä.


title: Dhakan tulipalo 2010

text: Onnettomuus sai alkunsa viallisesta sähkömuuntajasta noin 22.30 paikallista aikaa. Onnettomuudessa menehtyi yli sata ihmistä ja arviolta saman verran loukkaantui. Uutistoimistojen mukaan onnettomuudessa menehtyi myös paljon häävieraita, sillä erään palon alle jääneen talon katolla vietettyjen häiden vieraat jäivät jumiin rakennukseen palon levitessä nopeasti.


title: Dhakan tulipalo 2010

text: Loukkaantuneita hoidettiin Dhakan yliopistollisessa keskussairaalassa. Suurin osa loukkantuneista kärsi palovammojen sijaan myrkyllisen savun hengittämisestä aiheutuneista komplikaatioista.


title: Dhakan tulipalo 2010

text: Bangladeshin pääministeri Sheikh Hasina osoitti surunvalittelunsa onnettomuudessa menehtyneiden omaisille.


title: Claire Aho

text: Claire Anita Aho (oik. Brofeldt; 2. marraskuuta 1925 Helsinki – 29. marraskuuta 2015 Tukholma) oli suomalainen valokuvaaja ja suomalaisen värivalokuvauksen uranuurtaja.


title: Claire Aho

text: Claire Aho oli Juhani Ahon ja taidemaalari Venny Soldan-Brofeldtin pojan Heikki Ahon tytär. Hänen äitinsä oli Heikki Ahon puoliso, syntyjään liettualainen tanssija Dinah Selkina. Hänen poikansa Jussi Brofelt on pitänyt yllä Ahon suvun perintöä järjestelmällä näyttelyitä isoisänsä elämäntyöstä. Hän opiskeli Yhteiskunnallisessa korkeakoulussa sanomalehtitutkintoa varten


title: Claire Aho

text: Aho aloitti uransa 1940-luvulla. Hän oppi ammatin isänsä ja setänsä omistamassa elokuvavalmistamossa Aho & Soldanissa. Hän työskenteli lehti-, mainos- ja elokuvaajana. Hän oli kuvaamassa Helsingin olympialaisia, ja työskennellessään 1952–1962 Warner Pathé Newsille hän tunkeutui luvatta Porkkalan vuokra-alueelle, kun Neuvostoliitto palautti sen Suomelle. Hän kuvasi muotikuvia useille naistenlehdille, muun muassa "Eevaan" ja "Hopeapeiliin". Hänen Carita Järvisestä ottamiaan kuvia on ulkomaisissa museoissa.


title: Claire Aho

text: Työt valokuvaajana loppuivat 1960-luvulla, kun alan tyyli muuttui. Aho piti jonkin aikaa Galleria Beckania mutta muutti vuonna 1974 Tukholmaan ja työskenteli muun muassa "Ruotsinsuomalainen"-lehteen, Nordiska museetille ja "Hufvudstadsbladetin" uutiskuvien toimittajana.


title: Claire Aho

text: Vuonna 2010 Ahon kuvia oli esillä "Helsinki 1968" -näyttelyssä Helsingissä Virka-galleriassa ja sen verkkosivulla. Kuvissa Aho kertoo helsinkiläisten arjesta, ja ne olivat nähtävinä ensi kertaa vuoden 1968 jälkeen. Kuvista ilmestyi myös kirja. Toukokuussa 2011 Ahon kuvia oli esillä Helsingin Taidehallissa. Lontoon The Photographers’ Galleryssä oli Ahon näyttely nimellä "Studio Works" huhtikuusta heinäkuuhun 2013. Näyttelyssä oli Ahon valokuvia 1950-luvulta 1970-luvulle.


title: Claire Aho

text: Vuonna 2014 Aholle myönnettiin taiteilijaeläke. Heinäkuussa 2014 ilmestyi toimittaja-kirjailija Eino Leinon kirjoittama ja Gummeruksen kustantama teos "Aho & Soldan: Helsinki 1950-luvun väreissä". Aho menehtyi tulipalossa kotonaan Tukholmassa marraskuussa 2015.


title: Claire Aho

text: Peter von Bagh on ohjannut Ahon suvusta dokumenttielokuvan "Lastuja – taiteilijasuvun vuosisata".


title: Operaatio Prinsessa

text: Operaatio Prinsessa () on Disney Channelin vuonna 2009 ilmestynyt televisioelokuva, jonka pääosissa ovat Selena Gomez ja Demi Lovato. Elokuvan on ohjannut Allison Liddi-Brown ja se kuvattiin Puerto Ricossa.


title: Operaatio Prinsessa

text: Costa Estrellan diktaattori kaappaa vallan naapurivaltiossa, Costa Lunassa, kesken prinsessa Rosalinda Maria Montoya Fioren (Demi Lovato) kruunajaisharjoitusten. Vaaranalaisten prinsessojen suojeluun erikoistuneen salaorganisaation agentti majuri Mason (Tom Verica) pelastaa kuitenkin prinsessan helikopterilla. Prinsessa majoitetaan Louisianaan majurin ja hänen tyttärensä Carterin (Selena Gomez) luokse asumaan. Louisianassa prinsessan on esitettävä tavallista amerikkalaista nuorta, ettei hänen piilopaikkansa paljastuisi.


title: Selim

text: Selim on miehen etunimi. Nimi on turkkilainen muoto arabialaisesta nimestä "Salim", joka tarkoittaa turvattua tai rauhaa. Myös hepreassa sama kantasana esiintyy muodossa shalom. Samasta kantasanasta johdettuja nimiä ovat muun muassa Salomon, Salman ja Suleiman.


title: Selim

text: Suomessa nimi Selim on vuoden 4.6.2017 mennessä annettu hieman alle 1300 miehelle ja muutamalle naiselle. Selimin nimipäivä on suomenruotsalaisen kalenterin mukaan 4. kesäkuuta.


title: Australianbulldoggi

text: Australianbulldoggi, joka tunnettiin aiemmin nimellä "aussibulldoggi" on edelleen jalostuva australialainen koirarotu.


title: Australianbulldoggi

text: Australianbulldoggi on tanakka keskikokoinen rotu, jolla on pienempi pää, pidempi kuono, pienempi rintakehä, pidemmät raajat ja leveämpi lantio kuin englanninbulldoggilla. Väritys voi olla brindle valkoisin merkein, punainen valkoisin merkein tai fawn valkoisin merkein. Sen säkäkorkeus on 40–50 cm ja paino 25–35 kg.


title: Australianbulldoggi

text: Kallo on suuri mutta suhteessa runkoon. Kuono on leveä ja suuri, lyhyt muttei niin äärimmilleen että se häiritsisi hengitystä. Siinä tulee olla yksi tai kaksi ryppyä ja purenta voi olla joko hieman ylipurenta tai tasapurenta. Silmät ovat alas asettuneet ja kaukana toisistaan. Ne voivat olla minkä väriset tahansa. Korvien pitäisi olla pienistä keskikokoisiin ja joko ruusu- tai nuppukorvat. Niska on paksu ja syvä, hieman pidempi kuin englanninbulldoggilla, jotta hengittäminen on helpompaa. Selkä on lyhyt ja suora, eturaajat kaukana toisistaan mutta silti rungon alla ja suorat. Takaraajat ovat lihaksikkaat ja käpälät pyöreät ja tiiviit. Häntä on ylös kiinnittynyt ja tyvestä paksu. Pitkä tai lyhyt kampimainen tai ruuvimainen kierrehäntä ovat hyväksyttäviä. Karvapeite on lyhyttä ja sileää.


title: Australianbulldoggi

text: Australianbulldoggi on jalostettu yksinomaan seurakoiraksi eikä sillä ole monista muista bulldoggeista poiketen lainkaan vahti- tai tappelukoiran menneisyyttä. Se on säilyttänyt englanninbulldoggin luonteen ilman tämän terveysongelmia ja sairasta rakennetta. Laiskana koirana se on onnellinen saadessaan vain rentoutua omistajansa kanssa. Se on äärimmäisen uskollinen koira, jolla on ystävällinen, seurallinen ja rakastava luonne. Se ei itse normaalisti haasta riitaa, mutta sen tiedetään vastaavan toisen koiran hyökkäykseen. Se on edelleen yksinomaan seurakoira eikä siitä ole luonteensa puolesta vahtikoiraksi.


title: Australianbulldoggi

text: Valikoiva jalostus aloitettiin Queenslandissa 1990-luvulla toiveena luoda koira jolla olisi englanninbulldoggin ulkonäkö ilman sen terveysongelmia, kuten hengitys- ja synnytysvaikeudet. Oli kaksi itsenäistä jalostusohjelmaa, toinen Noel ja Tina Greenin johtama "JAG"-linja ja toinen toowoombalaisen Pip Nobesin johtama Nobesin australianbulldoggi- eli "Wingara"-linja. Molemmilla on oma rekisterinsä, mutta näistä kahdesta rodun alkuperäisenä isänä pidetään Pip Nobesia. Hän loi jalostukselle perustan risteyttämällä englanninbulldoggin bokserin, bullterrierin ja bullmastiffin kanssa.


title: Australianbulldoggi

text: Ainoa virallinen rotujärjestö on "Australian Bulldog Society" ("A.B.S"), jonka perusti Pip Nobes. A.B.S rekisteröi vain australianbulldoggipentueisiin syntyneet koirat. Järjestö on parhaillaan tekemässä ensimmäistä 5 vuoden lukumäärälaskentaansa ja työskentelee kovasti saadakseen australianbulldoggin viralliseksi roduksi Australian kansallisessa kennelklubissa (ANKC). Noel ja Tina Green johtavat "United Aussie Bulldog Association:ia" ("U.A.B.A") joka perustettiin vuonna 2003. Tämä rekisteri rekisteröi yhä aktiivisesti myös englanninbulldoggien ja australianbulldoggien välisiä risteytyksiä.


title: Kashmirinpaimenkoira

text: Kashmirinpaimenkoira on ikivanha intialainen koirarotu. Tämä työkoira on kotoisin Pir Panjal-vuorilta Kashmirin Himalajalta, jossa gujjar-paimentolaisheimo on kasvattanut sitä laumanvartijaksi ja asutuksen suojelijaksi vuosisatojen ajan. Viimeaikainen tutkimus kertoo että tämä paimenkoira on vaarassa kuolla sukupuuttoon.


title: Kashmirinpaimenkoira

text: Syvärintaisella, lihaksikkaalla ja ketterällä kashmirinpaimenkoiralla on suora selkä, leveät olkavarret ja pitkät raajat. Runko on vahvaluustoinen, niska voimakas ja pää suuri. Keskipitkä, tasainen karvapeite on hyvin paksu ja pohjavilla tiheää, mikä suojelee koiraa alueen ankarilta sääolosuhteilta ja petoeläimiltä. Yleisin ja arvostetuin väritys on musta ruskein merkein, mutta joitain kolmi- ja kaksivärisiä yksilöitä esiintyy myös. Koon vaihtelua esiintyy 60-75 cm välillä.


title: Kashmirinpaimenkoira

text: Kashmirinpaimenkoira kuuluu aasialaisten molossikoirien hoikkarakenteisempaan ryhmään ja on sukua joillekin tiibetinmastiffin muunnoksille ja Keski-Aasian koirille, mutta gujjar-heimon paimenet väittävät sen olevan kaikkia muita alueen rotuja paljon vanhempi. Tämä on kyseenalaista, mutta black and tan-värityksen ja fyysisen rakenteen perusteella jotkut asiantuntijat yhdistävät lukuisia vanhoja molossirotuja tähän koiraan. Kyseisten rotujen joukkoon kuuluvat mm. "hyrkanianmastiffi", "epirusinmolossi", "sylvan", "tuvanpaimenkoira" ja iranilaisen "sage mazandaranin siah sag"-muunnos sekä kyseisten rotujen eurooppalaiset jälkeläiset.


title: Kysymysten kirja (musiikkiteos)

text: Kysymysten kirja on Kalevi Ahon säveltämä sarja mezzosopraanolle ja kamariorkesterille vuodelta 2006. Laulujen sanoina käytetään Pablo Nerudan tekstejä Katja Kallion suomentamina. Teoksen tilasi Lapin kamariorkesteri. Kantaesitys oli Rovaniemellä 27. marraskuuta 2007.


title: Kysymysten kirja (musiikkiteos)

text: Yleisradion musiikkitoimittajat ja -tuottajat valitsivat Vuoden levyksi 2009 BIS-levymerkin levyn, joka sisältää "Kysymysten kirjan" lisäksi saman säveltäjän alttoviulukonserton ja 14. sinfonian ("Rituaaleja").


title: Koulutuksen arviointineuvosto

text: Koulutuksen arviointineuvosto on perustettu vuonna 2003 ja toimii koulutuksen arvioinnin asiantuntijaelimenä opetusministeriön yhteydessä. Arviointineuvoston toiminta perustuu Valtioneuvoston asetukseen koulutuksen arvioinnista 1061/2009 (10.12.2009). Neuvoston arviointitoiminnan piiriin kuuluvat perusopetus, lukiokoulutus, ammatillinen koulutus, ammatillinen aikuiskoulutus ja vapaa sivistystyö. Oppimistulosten seuranta-arviointi kuuluu opetushallituksen tehtäviin. Ammattikorkeakoulujen ja yliopistojen, myös niiden järjestämän aikuiskoulutuksen, arviointi on Korkeakoulujen arviointineuvoston (KKA) tehtävä.


title: Koulutuksen arviointineuvosto

text: Vuodesta 2014 Kansallinen koulutuksen arviointikeskus (Karvi) jatkoi arviointineuvoston toimintaa, kun arviointitoiminnot keskitettiin Karviin.


title: Koulutuksen arviointineuvosto

text: Neuvoston tehtävänä on:


title: Koulutuksen arviointineuvosto

text: Arvioinnin tavoitteena on:


title: Koulutuksen arviointineuvosto

text: Opetusministeriö kutsuu arviointineuvostoon neljäksi vuodeksi kerrallaan enintään 14 jäsentä. Neuvoston kokoonpanossa ovat edustettuina opetushallinto, koulutuksen järjestäjät, opetustoimen henkilöstö ja opiskelijat sekä työelämä. Kokoonpanossa on otettu huomioon eri koulutusmuodot ja molemmat kieliryhmät.


title: Koulutuksen arviointineuvosto

text: Arviointineuvosto valitsee keskuudestaan puheenjohtajan ja varapuheenjohtajan neuvoston toimikaudeksi. Puheenjohtajan ja varapuheenjohtajan on oltava koulutuksen arviointiin perehtyneitä.


title: Koulutuksen arviointineuvosto

text:
Opetusministeriö on asettanut 10.12.2009 järjestyksessä toisen Koulutuksen arviointineuvoston ajaksi 1.1.2010-31.8.2011. Arviointineuvoston jäsenet ovat:
Koulutuksen arviointineuvostolla on sihteeristö, jonka tehtävänä on valmistella ja toimeenpanna arviointineuvoston päätökset. Sihteeristö toimii hallinnollisesti Jyväskylän yliopiston erillisenä laitoksena. Sen toimintaa ohjaa ja valvoo johtokunta. Johtokuntana toimii Koulutuksen arviointineuvosto.


title: Koulutuksen arviointineuvosto

text: Arviointisihteeristöä johtaa pääsihteeri. Ensimmäisenä pääsihteerinä toimi Heikki K. Lyytinen (1.4.2003-30.11.2010), jonka jäätyä eläkkeelle pääsihteeriksi valittiin 1.12.2010 alkaen KT Pasi Reinikainen.


title: Erakkopuhkoja

text: Erakkopuhkoja ("Diglossa lafresnayii") on Etelä-Amerikassa tavattava tangaroihin kuuluva varpuslintu.


title: Erakkopuhkoja

text: Kooltaan erakkopuhkoja on noin 15 cm. Väritykseltään lintu on kokonaan kiiltävän musta, lukuun ottamatta sinertävän harmaata laikkua siivessä. Lajin nokka on pitkä, ylöspäin kaartunut ja koukkupäinen. Poikaset ovat väriltään harmaita. Erakkopuhkoja muistuttaa ulkonäöltään mustapuhkojaa ("Diglossa humeraalis"), jolta kuitenkin puuttuu siiven sinertävä laikku. Erakkopuhkoja on myös hieman kookkaampi kuin mustapuhkoja.


title: Erakkopuhkoja

text: Erakkopuhkojaa tavataan Andeilta Venezuelasta, Kolumbiasta, Ecuadorista ja Perun luoteiskärjestä. Lajin elinympäristöä ovat kosteat metsät, metsänreunojen pensaikot, pensaikkoiset suot ja puutarhat. Lintu elää usein lähellä puurajaa. Erakkopuhkojan elinympäristöt sijaitsevat useimmiten 2 000–3 700 metrin korkeudella merenpinnasta.


title: Erakkopuhkoja

text: Erakkopuhkojat liikkuvat yksin tai pareittain. Laji laulaa pensaiden latvoissa, mutta viettää muuten varsin piileskelevää elämää. Pesimäkausi kestää helmikuulta heinäkuulle.


title: Erakkopuhkoja

text: Erakkopuhkojat käyttävät ravinnokseen kukkien mettä. Ne lävistävät teriön ja imevät meden pölyttämättä kukkia. Linnun on havaittu myös tekevän nokallaan viiltoja puun kuoreen ja syövän viillosta valuvaa mahlaa. Meden ja mahlan lisäksi erakkopuhkojat syövät myös hyönteisiä, joita ne pyydystävät kasvien lehdiltä tai ilmasta.


title: Bisben

text: Bisben on ikivanha intialainen koirarotu, joka on sukua muille Himalajan koirille ja jota joskus virheellisesti pidetään tiibetinmastiffin muunnoksena. Yksi bisbenin tuntomerkeistä on susimainen pää, joka poikkeaa selkeästi tyypillisestä mastiffien päästä joka sen kotialueen sukulaisroduilla on.


title: Bisben

text: Sen hoikkaa, lihaksikasta runkoa peittää paksu, karhea ja keskipitkä karvapeite, mikä mahdollistaa koiran sopeutumisen ulkoelämään. Yleisin väritys on sysimusta suurin valkoisin merkein käpälissä ja rinnassa, mutta sudenharmaita ja kolmivärisiä koiria löytyy joistain kylistä. Keskimääräinen säkäkorkeus on 65 cm.


title: Bisben

text: Tätä voimakasta, hurjaa ja harvinaista himalajalaista molossia käytetään pääasiassa laumanvartijana ja paimenkoirana, mutta siitä saa myös hyvän vahti- ja suurriistan metsästyskoiran. Bisben voi olla hyvin aggressiivinen tuntemattomia ihmisiä ja koiria kohtaan ja se tarvitsee huolellista käsittelyä ja koulutusta.


title: Bisben

text: On lukuisia teorioita bisbenin alkuperästä, mutta yleisin on että se on tulos susien ja paimenkoirien risteytyksestä.


title: Anna Kreetta Gribajcevic

text: Anna Kreetta Gribajcevic on alttoviulisti. Hän opiskeli Sibelius-Akatemiassa Matti Hirvikankaan johdolla ja sai myös Saksassa opetusta Diemut Poppenilta ja Kim Kashkashianilta. Hän on ollut sooloalttoviulistina Sinfonia Lahdessa (2000–2007) ja sitten Turun filharmonisessa orkesterissa.


title: Anna Kreetta Gribajcevic

text: Gribajcevic on toiminut solistina myös muiden muassa Radion sinfoniaorkesterin, Tapiola Sinfoniettan ja Philharmonia-orkesterin kanssa. Hän on myös aktiivinen kamarimuusikko ja Omenapuun varjossa -tapahtuman taiteellinen suunnittelija.


title: Anna Kreetta Gribajcevic

text: Gribajcevic esiintyi solistina Kalevi Ahon alttoviulukonserton kantaesityksessä Rovaniemellä 27. marraskuuta 2007.


title: Johansson

text: Johansson tai Johanson on Ruotsissa hyvin yleinen, myös Suomessa käytössä oleva sukunimi. Kuten monet muutkin yleiset ruotsinkieliset sukunimet, se on syntynyt patronyymista: se merkitsee Johan-nimisen henkilön poikaa. Erään suomalaisen Johansson-nimisen suvun useat jäsenet ottivat 1900-luvun alussa sukunimen Kaila.


title: Ympäristökemia

text: Ympäristökemia, toiselta nimeltään ekologinen kemia, on monihaarainen, luonnontieteellinen tutkimusalue, joka tutkii kemiallisten aineiden leviämistä, konversiota ja vaikutuksia elollisessa ja elottomassa luonnossa. Siinä tutkitaan sekä aineita luonnollisista lähteistä, kuten esimerkiksi tulivuorista (kaasut) ja organismeista (myrkyt), että ihmisten aikaan saamista (antropologisista) lähteistä, kuten liikenteestä, teollisuuden prosesseista ja lannoitteista.


title: Ympäristökemia

text: Ympäristökemiasta tuli Saksassa itsenäinen tutkimusalue 1960-luvun loppupuolella, suurten alkavien ympäristönsuojelukeskustelujen lomassa. Silloin tätä uutta tutkimusalaa edusti kemisti Friedhelm Korte, joka nimesi sen myös "ökologiseksi kemiaksi". Monet alan sisällöt tosin ulottuvat ökotoxikologiaan (), joka syntyi samaan aikaan kuin ympäristökemia.


title: Ympäristökemia

text: Tutkimuksen painopisteitä ympäristökemiassa ovat mm.Alan rajojen ylittävän aiheellisuuden takia ympäristökemia on vahvassa vuorovaikutussuhteessa muiden tieteenalojen, kuten esimerkiksi biologian, ekologian, meteorologian ja kemian kanssa.


title: Ympäristökemia

text: Analyysimenetelmät vastaavat suurelta osin niitä menetelmiä, joita käytetään ympäristöanalytiikassa, eli analyyttisessä kemiassa, biokemiassa ja ekotoksikologiassa.


title: Mäntykankaan koulu

text: Mäntykankaan koulu on Kokkolassa sijaitseva alakoulu. Koulussa on luokat 1-6 sekä musiikki- ja erityisluokat. Mäntykankaan varsinaiset musiikkiluokat alkavat kolmannella luokalla, mutta 1. ja 2. luokka ovat musiikkipainotteisia. Koulu on nykyään keltainen, ennen koulu on ollut muun muassa punainen. Koulu on rakennettu vuonna 1930, joten se on Kokkolan toiseksi vanhin toimiva koulurakennus. Koulu toimi sotasairaalana vuodesta 1941, koulurakennus siitä tuli 1950-luvun lopulla.


title: Robin Juhkental

text: Robin Juhkental (s. 20. toukokuuta 1988) on virolainen laulaja ja Malcolm Lincoln -yhtyeen keulahahmo. Hän edusti yhtyeen kanssa Viroa Eurovision laulukilpailussa 2010 kappaleella "Siren", muttei päässyt finaaliin.


title: Thaimaan kuningas

text: Thaimaan kuningas (vuoteen 1939 asti Siamin kuningas) on Thaimaan valtionpäämies. Kuninkaalla ei ole paljoa valtaa, vaan hän toimii lähinnä maan keulakuvana ja on muun muassa asevoimain ylipäällikkö. Viimeisin kuningas Bhumibol Adulyadej oli maailman pisimpään vallassa ollut monarkki. Hän menehtyi 13. lokakuuta 2016 Sirirajin sairaalassa, Bangkokissa, 88-vuotiaana. Kruununprinssi Maha Vajiralongkornista tuli Thaimaan seuraava kuningas.


title: Naoto Kan

text: Naoto Kan (, s. 10. lokakuuta 1946) oli Japanin pääministeri kesäkuusta 2010 elokuuhun 2011. Kan on toiminut urallaan myös Japanin terveys- ja valtiovarainministerinä.


title: Naoto Kan

text: Kan syntyi Yamaguchin prefektuuriin kuuluvassa Uben kaupungissa. Hänen isänsä oli paikallinen liikemies. Kan valmistui Tokion teknillisestä instituutista vuonna 1970, ja pian tämän jälkeen hänestä tuli arvostettu poliittinen aktivisti, joka kampanjoi erityisesti feminismin ja ympäristöasioiden puolesta. Kan valittiin Japanin parlamenttiin vuonna 1980 neljännellä yrittämällään entisen Sosiaalidemokraattisen federaation listoilta.


title: Naoto Kan

text: Kan toimi Japanin terveysministerinä vuonna 1996. Tuolloin hän paljasti 1980-luvulla tapahtuneen skandaalin, jonka seurauksena useat japanilaiset saivat verensiirron seurauksena HI-viruksen. Kanin tutkimuksissa paljastui, että monet terveydenhuollon päättäjistä tiesivät tartuntariskin useita vuosia, ennen kuin saastuneen veren käyttö kiellettiin. Kanista tuli paljastuksen jälkeen yksi Japanin suosituimmista poliittisista vaikuttajista.


title: Naoto Kan

text: Vuonna 1998 Kanin julkisuuskuvaa romutti hänen väitetty avioliiton ulkopuolinen suhteensa uutisankkuriin. Kan kielsi väitteet, joita esitettiin, kun hän kampanjoi uuden Japanin demokraattisen puolueen puheenjohtajan paikasta. Toistamiseen Kan oli puoluejohtajana, kun demokraattinen puolue haastoi vuoden 2003 parlamenttivaaleissa Junichiro Koizumin liberaalidemokraattisen puolueen. Kan erosi kuitenkin puolueensa puheenjohtajan paikaltaan seuraavana vuonna, kun kävi ilmi, että hän ei ollut terveysministerinä ollessaan maksanut kaikkia eläkkeitä. Vaikka teko oli tahaton ja summat pieniä, Kan erosi, ettei vahingottaisi puoluettaan enempää. Sovittaakseen tekonsa Kan leikkasi hiuksensa, pukeutui perinteiseen buddhalaiseen asuun ja kävi Shikokun pyhiinvaellusreitin, johon kuuluu 88 maalaistemppeliä.


title: Naoto Kan

text: Kan nousi toistamiseen hallitukseen vuonna 2009, kun hänet nimitettiin Yukio Hatoyaman varapääministeriksi. Kanista tuli samalla myös uuden budjettia valvovan viraston johtaja. Tammikuussa 2010 Kan nimitettiin valtiovarainministeriksi terveysongelmien takia eronneen Hirohisa Fujiin tilalle. Hatoyama jätti pääministerin paikan kesäkuussa 2010, kun demokraattisen puolueen kannatus oli laskussa, eikä Hatoyama pystynyt toteuttamaan vaalilupaustaan Yhdysvaltain Okinawan tukikohdan lakkauttamisesta. Kan valittiin demokraattisen puolueen uudeksi puheenjohtajaksi ennen Shinji Tarutokoa äänin 291–129. Japanin parlamentti hyväksyi Kanin uudeksi pääministeriksi 4. kesäkuuta ja Kanin hallitus nimitettiin virkaansa neljä päivää myöhemmin.


title: Naoto Kan

text: Kan sai pääministerinä ollessaan runsaasti kritiikkiä vuoden 2011 tsunamikatastrofin ja sitä seuranneen ydinvoimalaonnettomuuden hoidosta. Häntä kritisoitiin myös huonosta taloudenhoidosta ja julkisen velana kasvusta. Hänen kannatuksensa oli laskenut jo alle 20 prosenttiin, kun hän ilmoitti eroavansa Demokraattisen puolueen johtajan paikalta ja samalla siis pääministerin tehtävistä.


title: Juuso Syrjä

text: Juuso Syrjä (s. 12. heinäkuuta 1975 Tampere) on suomalainen palkittu musiikkivideo- ja mainoselokuvaohjaaja. Syrjä opiskeli ilmaisutaitoa Tampereen yhteiskoulun lukiossa, ja aloitti sitten työskentelyn televisio-ohjelmien ja näytelmäelokuvien parissa.


title: Juuso Syrjä

text: Vuonna 1998 Syrjä aloitti mainoselokuvien ohjaajan työt, joita hän on tehnyt jo yli 300. Hän on ohjannut mainoselokuvia monille tuotemerkeille, kuten Nokia, Schweppes, Adidas, Snickers, Samsung ja Nokia Siemens Networks. Laajimman huomion Suomessa hänen mainoksistaan on saanut kohuttu ja lopulta sensuroitu kampanja SAK:lle, jossa Oiva Lohtanderin esittämä öykkärimäinen johtaja mässäili ruualla ja pilkkasi työläisiä, jotka eivät edes vaivaudu äänestämään. Syrjä on voittanut myös useita palkintoja, joista viimeisimpänä vuonna 2010 Grand Prix palkinnon Tallinnan Kuldmuda-gaalassa kampanjastaan Eesti Energialle.


title: Juuso Syrjä

text: Syrjä on ohjannut musiikkivideoita muun muassa Darudelle ja Bomfunk Mc’s:lle. Hänet on palkittu muun muassa vuonna 2000 Suomen parhaasta musiikkivideosta (Daruden “Sandstorm”) Jyrki Video Awardsissa, sekä samassa gaalassa vuonna 2001 parhaasta hip-hop-videosta Fintelligens featuring Petter & PeeWee “Stockholm-Helsinki”.


title: Markus Lammenranta

text: Markus Lammenranta on suomalainen filosofi. Hän toimii teoreettisen filosofian ma. professorina Helsingin yliopistossa. Hänen erikoisalojaan ovat tietoteoria, metafysiikka ja estetiikka.


title: Lovisa (Ruotsin kuningatar)

text: Lovisa (Vilhelmina Fredrika Alexandra Anne Lovisa, 5. elokuuta 1828 – 30. maaliskuuta 1871) oli Ruotsin ja Norjan kuningatar, kuningas Kaarle XV:n (IV:n) puoliso ja Alankomaiden prinsessa. Hänen isänsä oli Alankomaiden prinssi Fredrik, kuningas Vilhelm I:n nuorempi poika ja kuningas Vilhelm II:n veli, ja äitinsä Preussin prinsessa Luise, kuningas Fredrik Vilhelm III:n tytär.


title: Lovisa (Ruotsin kuningatar)

text: Ennen avioliittoaan prinsessa tunnettiin nimellä Louise, mutta hänen avioiduttuaan 19. kesäkuuta 1850 Ruotsin kruununprinssin Kaarlen kanssa hänet tunnettiin Ruotsissa kruununprinsessa Lovisana. Vuonna 1859 hänen puolisonsa astui Ruotsin valtaistuimelle nimellä Kaarle XV ja Norjan valtaistuimelle nimellä Kaarle IV, ja Lovisasta tuli molempien maiden kuningatar. Pari sai kaksi lasta, prinsessa Louisen (1851–1926), josta tuli Tanskan kuningatar kuningas Fredrik VIII:n puolisona, ja prinssi Carl Oscarin (1852–1854), joka kuoli lapsena.


title: Lovisa (Ruotsin kuningatar)

text: Kuningatar piti historiasta ja musiikista, mutta oli epäsosiaalinen eikä välittänyt virallisista edustustehtävistä. Silti hän osallistui paljon hyväntekeväisyyteen, mikä oli kuningashuoneen naispuolisille jäsenille lähes pakollista. Hän toimi muun muassa suojelijana itsensä mukaan nimetylle, vuonna 1854 Tukholmaan perustetulle ja vuoteen 1970 asti toimineelle lastensairaalalle "Kronprinsessan Lovisas vårdanstalt för sjuka barn".


title: Lovisa (Ruotsin kuningatar)

text: Kuningatar Lovisa kuoli 42-vuotiaana keuhkokuumeeseen maaliskuun lopussa 1871.


title: Ons Jabeur

text: Ons Jabeur (, s. 28. elokuuta 1994 Ksar Hellal) on tunisialainen ammattilaistennispelaaja. Jabeur teki ammattilaisdebyyttinsä vuonna 2010.


title: Ons Jabeur

text: Jabeur on urallaan voittanut muutamia junioriturnauksia, muun muassa Petits Ducs -tyttöjen turnauksen Dijonissa 2008 sekä kahdesti alle 16-vuotiaiden Afrikan mestaruuden.


title: Ons Jabeur

text: Hän osallistui ensimmäistä kertaa Ranskan avoimiin vuonna 2010, jossa tyttöjen tennisturnauksessa hän selvisi finaaliin saakka voitettuaan neljännesvälierissä Sloane Stephensin ja välierissä Irina Khromachevan. Finaalissa Jabeur hävisi Ukrainan Elina Svitolinalle. Vuonna 2011 hän pääsi toistamiseen Ranskan avointen tyttöjen kaksinpelin loppuotteluun ja voitti sen tällä kertaa päihitettyään finaalissa Mónica Puigin.


title: Ons Jabeur

text: Jabeur meni naimisiin miekkailija Karim Kamounin kanssa lokakuussa 2015.


title: Pietro Marubi

text: Pietro eli Pjetër Marubi (1834–1904) oli italialaissyntyinen taidemaalari ja valokuvaaja.


title: Pietro Marubi

text: Marubi oli Giuseppe Garibaldin kannattaja ja muutti poliittisista syistä pois Italiasta vuoden 1850 tienoilla. Marubi kuvasi Albanian poliittisia tapahtumia. Hän sai mainetta kuvillaan, ja näin syntyi Marubi-studio. Häntä pidetään Albanian valokuvauksen perustajana.


title: Pietro Marubi

text: Marubi-studion näyttely järjestettiin Helsingin Tennispalatsin Kulttuurien museossa syksyllä 2010.


title: Lincolninmeri

text: Lincolninmeri on pieni, suppilonmuotoinen Pohjoisen jäämeren reunameri, joka on ympärivuotisesti merijään peittämä. Se yhtyy etelässä Baffininlahteen Naresinsalmen kautta ja rajoittuu idässä Grönlannin luoteisrannikkoon ja lännessä Ellesmerensaaren koillisrannikkoon. Pinta-alaltaan se on 64 000 neliökilometriä, tilavuudeltaan 16 000 kuutiokilometriä ja keskisyvyydeltään 257 metriä, mikä tekee siitä yhden syvimmistä mannerjalusta-alueista Jäämerellä.


title: Lincolninmeri

text: International Hydrographic Organization määrittelee Lincolninmeren rajat seuraavasti: pohjoisessa raja kulkee Ellesmerensaarella sijaitsevasta Cape Columbian niemestä itään Kap Morris Jesupin niemelle Luoteis-Grönlannissa, josta se jatkuu Grönlannin rannikkoa pitkin lounaaseen Kap Bryantiin saakka. Kap Bryantista raja palaa länteen Ellesmerensaarelle Cape Sheridaniin ja seuraa sitten saaren koillisrannikkoa takaisin Cape Columbiaan.


title: Lincolninmeri

text: Lincolninmeren pohjoisreunalla on merijään murtumavyöhyke, jonka eteläpuolella jääpeite liikkuu hitaammin kuin sen pohjoispuolella. Kesäkuukausina jääpeite on suhteellisen liikkumaton mutta syys–lokakuun vaihteessa pohjoistuulet voimistuvat ja jää alkaa pakkautua kohti alueen eteläreunaa ja Naresinsalmea. Ilmiö jatkuu yleensä huhtikuuhun asti. Ilman lämpötila on alueella niin matala, ettei siellä esiinny juuri lainkaan avovettä, sillä poistuvan merijään tilalle syntyy nopeasti uutta jäätä.


title: Chandeleursaaret

text: Chandeleursaaret on nauhamainen joukko Mississippi-joen suiston itäpuolelle muodostuneita saaria Meksikonlahdella. Saaret ovat Yhdysvaltain Louisianan osavaltion kaakkoisin maa-alue. Myrskyt ovat aina koetelleet saaria ja vuonna 2005 Louisianaan iskenyt hurrikaani Katrina pienensi saaria huomattavasti, hävittäen joidenkin vedenpäälliset osat kokonaan. Saaret muodostavat yhdessä Bretonsaaren kanssa 1904 perustetun luonnonsuojelualueen nimeltään Breton National Wildlife Refuge. Saarten arvellaan muodostuneen parituhatta vuotta sitten Mississipin suun länteen siirtymisen jälkeensäjättämistä sedimenteistä.


title: Virginiankettukoira

text: Virginiankettukoira on amerikkalainen koirarotu, yksi neljästä kettukoirasta. 1700-luvulla se risteytettiin vihikoiran kanssa minkä tuloksena syntyi pesukarhukoira.


title: John Mensah

text: John Mensah (s. 29. marraskuuta 1982 Obuasi, Ghana) on ghanalainen jalkapalloilija, pelipaikaltaan keskuspuolustaja. Hän edustaa Englannin valioliigassa pelaavaa Sunderlandia.


title: John Mensah

text: Mensah siirtyi juniorina italiaan Bolognaan, jossa hän ei päässyt kuitenkaan varsinaiseen edustusjuokkueeseen. Bologna myi hänet sveitsiläiseen Bellinzonaan. Seuraavaksi hän siirtyi Serie B:hen Genoan joukkueeseen. Tämän jälkeen hän on pelannut Chievossa, Modenassa ja Cremonesessa.


title: John Mensah

text: Tammikuussa 2006 Mensah siirtyi ranskalaiseen Stade Rennaisiin. Hän teki myöhemmin seuran kanssa kolmen vuoden sopimuksen. Hän nousi Rennesissä puolustuksen tukipilariksi ja häntä pidettiin Ligue 1:sen parhaimpina puolustajina. Toukokuussa 2007 Mensah pidensi sopimustaan vuoteen 2010.Häntä huhuiltiin vahvasti myös Wigan Athleticiin, mutta siirtoa ei lopulta tapahtunut. Mensah pelasi Ligue 1:ssä 58 ottelua Rennesin paidassa, joissa hän teki kaksi maalia. Hän pelasi kaudella myös Ranskan cupissa, Ranskan liigacupissa ja Eurooppa-liigassa. Hänestä tehtiin Rennesin kapteeni tammikuussa 2008. Pesti kesti kesään asti. Joukkueen valmentaja Guy Lacombe toivoi, että Mensah olisi jäänyt seuraan. Huhtikuussa 2007 Ranskan media uutisoi, että Olympique Lyonnais oli Mensahin perässä. Siirto tapahtui kuitenkin vasta ensi vuonna, kun hänet palkattiin Lyoniin paikkaamaan toista keskuspuolustajaa Sébastien Squillacia. Viiden vuoden sopimus varmistui heinäkuussa. Hän pelasi seurassa kuitenkin vain 12 ottelua, ennen kuin hänet lainattiin toiseen seuraan.


title: John Mensah

text: Elokuussa 2009 uutisoitiin, että Mensah oli tehnyt lainasopimuksen englantilaisen Sunderlandin kanssa. Sopimus varmistui, kun hän läpäisi lääkärintarkastuksten. Mensah debytoi Valioliigassa syyskuussa Hull Cityä vastaan. Ensimmäisen maalinsa hän teki Manchester Cityä vastaan joulukuussa 2009. Hän kärsi Sunderlandissa loukkaantumisista. Mensah teki Sunderlandin kanssa uuden lainasopimuksen elokuussa 2010, ja se kattaa kauden 2010–2011.


title: John Mensah

text: Mensah pelasi Ghanan joukkueessa alle 20-vuotiaiden MM-kilpailuissa vuonna 2001. Ghana tiputti jatkossa muun muassa Brasilian, kun Mensah puski voittomaalin.Joukkue hävisi finaalin Argentiinalle. Mensah debytoi Ghanan maajoukkueessa Algeriaa vastaan AM-kilpailuissa 2002.


title: John Mensah

text: Tämän jälkeen Mensahista on tullut Ghanan joukkueen vakiojäsen ja hän on toiminut myös sen kapteenina. Hän edusti maata olympialaisissa 2004 ja AM-kilpailuissa 2006. AM-kisoissa Mensah valittiin turnauksen tähdistökentälliseen. Joukkue selviytyi MM-kisoihin 2006, jossa se kuitenkin jäi viimeiseksi. Mensah valittiin AM-kilpailuihin 2010, jossa Ghana eteni finaaliin, jossa se hävisi Egyptille. Hänet valittiin myös MM-kilpailuihin 2010.


title: Juhani Nirkkonen

text: Juhani Nirkkonen on suomalainen jalkapallovalmentaja. Nirkkonen on toiminut muun muassa Suomen naisten jalkapallomaajoukkueen ensimmäisenä päävalmentajana vuosina 1973–1977. Hänen päävalmentajakaudellaan Suomi pelasi 12 maaottelua, joista se voitti yhden ja pelasi tasan yhden.


title: Luettelo The Sims -sarjan peleistä

text: Tämä on luettelo The Sims pelisarjan peruspeleistä ja lisäosista.


title: Iso-Kiimanen

text: Iso-Kiimanen on järvi Kainuussa Sotkamon kunnassa. Se sijaitsee Oulujärven vesistöalueella Sotkamon reitin varrella. Järven pinta-ala on 30,8 km². Järven keskisyvyys on 6,1 metriä ja keskimääräinen pinnankorkeus 137,9 metriä. Järven vesi on käyttökelpoisuusluokitukseltaan hyvää.


title: Iso-Kiimanen

text: Kuhmon Ontojärvi laskee Ontojoen kautta Isoon-Kiimaseen. Iso-Kiimasen vedet laskevat puolestaan Pieni-Kiimasen ja Kaitainsalmen kautta Kaitaisjärvi-Pirttijärveen, Nuasjärveen ja Kajaaninjoen kautta aina Oulujärveen saakka. Järven suurin saari on Saijansaari.


title: Iso-Kiimanen

text: Järven vedenpinnan korkeus on 137,9 metriä mpy. Järven vedenpinta on samalla korkeudella kaikilla Sotkamonjärvillä, joita ovat myös Nuasjärvi, Sapsojärvet, Kiantajärvi, Pirttijärvi-Kaitainjärvi ja Iso-Kiimanen. Niitä voi siten pitää Sotkamonjärvien eri järvialtaina. Tilanne johtuu kuitenkin Kajaaninjoessa olevasta Koivukosken voimalaitoksesta, jonka patoaltaaseen edellä luetellut järvet kuuluvat. Sotkamonjärviä on säännöstelty siten, että Iso-Kiimasen vedenpinnan korkeudeksi on määrätty raja-arvot 136,15 metriä ja 138,65 metriä mpy.


title: Annika Kukkonen

text: Annika Kukkonen (s. 12. huhtikuuta 1990 Helsinki) on suomalainen jalkapalloilija. Hän on pelipaikaltaan keskikenttäpelaaja.


title: Annika Kukkonen

text: Kukkonen edustaa kaudella 2016 Ruotsin Damallsvenskanissa pelaavaa Djurgårdens IF:ää. Aiemmin hän on edustanut Ruotsissa LdB FC Malmöä, kaudella 2012 Djurgårdens IF:ää, kausina 2013 ja 2015 Sunnanå SK:ta sekä kaudella 2014 KIF Örebrota. Hän on Helsingin Jalkapalloklubin kasvatti. Kukkonen on voittanut HJK:ssa Suomen Cupin 2007, 2008 ja 2010 sekä Liigacupin 2009. Malmössä hän voitti Ruotsin mestaruuden kaudella 2011.


title: Annika Kukkonen

text: Kukkonen debytoi Suomen A-maajoukkueessa helmikuussa 2010 Saksaa vastaan. Hän on pelannut vuoden 2016 loppuun mennessä 74 A-maaottelua ja tehnyt niissä kaksi maalia. Vuoden 2013 EM-kilpailuissa hän pelasi jokaisessa Suomen kolmessa ottelussa täydet minuutit. Kukkonen on pelannut myös 45 nuorten maaottelua.


title: Sinfonia nro 9 (Aho)

text: Kalevi Aho sävelsi yhdeksännen sinfoniansa vuosina 1993–1994. Kolmiosaisessa teoksessa käytetään soolosoittimena pasuunaa. Vaikka kahdeksas ja yhdeksäs sinfonia sävellettiin itsenäisiksi, on ne myös suunniteltu laajaksi konserttikokonaisuudeksi, jonka "avausnumerona" yhdeksäs sinfonia on.


title: Sinfonia nro 9 (Aho)

text: Aho sävelsi sinfoniansa Helsingin juhlaviikkojen tilaustyönä. 2. syyskuuta 1994 järjestetyssä kantaesityksessä solistina toimi Christian Lindberg ja Lahden kaupunginorkesteria johti Osmo Vänskä. Teoksella on alaotsikko "Sinfonia concertante nro 2". Yhdeksäs sinfonia on tyyliltään kepeämpi kuin kahdeksas. Siinä kuullaan eri aikakausien (nykyisyys, menneisyys, tulevaisuus) vaikutteita. Vaikka tärkeimmässä asemassa on nykytyyli, sisältyy teokseen myös esimerkiksi barokkityylisiä kohtia, joissa pasuuna jopa vaihtuu sackbutiin. Orkesterin kokoonpanoon kuuluu cembalo.


title: IHH

text: IHH (, , ) on turkkilainen, Bosnian sodan ja ensimmäisen Tšetšenian sodan myötä 1995 perustettu islamilainen humanitäärinen järjestö. Istanbulissa Turkissa päämajaansa pitävä järjestö kuuluu neuvottelevana jäsenenä Yhdistyneiden kansakuntien talous- ja sosiaalineuvostoon (2004). Järjestöä on myös syytetty lähes sen koko olemassaolon ajan yhteyksistä islamistisiin ääriryhmiin.


title: IHH

text: 2010 IHH oli mukana Gazan saaron murtamista yrittäneessä avustuslaivastossa nimeltä Freedom Flotilla. Yritys päättyi Israelin hyökkäykseen avustussaattueeseen, jolloin syntyi väkivaltainen yhteenotto aktivistien ja Israelin asevoimien välille.


title: IHH

text: Turkkilaiset viranomaiset aloittivat rikostutkinnan IHH:sta joulukuussa 1997, jolloin he olivat saaneet tietoonsa järjestön johtajien hankkivan automaattiaseita muilta alueellisilta aseistetuilta islamilaisjärjestöiltä. Järjestön päämaja Istanbulissa tutkittiin tarkoin ja paikalliset johtajat pidätettiin. Turkin turvallisuusjoukot löysivät järjestön hallusta tuliaseita, räjähteitä, pomminrakennusohjeita ja "jihad-lipun". Järjestöltä löydettyjen dokumenttien analyysin perusteella turkkilaisviranomaiset totesivat joidenkin järjestön jäsenten aikomuksena olleen liittyminen Afganistanin, Bosnian ja Tšetšenian taisteluihin.


title: IHH

text: Ranskan tiedusteluraporttien mukaan IHH:n terrorismimyönteiset yhteydet ulottuivat järjestön johtotasolle asti. Terrorisminvastaisen toiminnan asiantuntija Jean-Louis Bruguieren tutkimusten mukaan IHH:n johtaja Bulent Yildrim oli itse mukana 1990-luvun puolivälissä rekrytoimassa kokeneita sotilaita tulevaa pyhää sotaa, jihadia, varten. Joitakin miehiä lähetettiin muslimimaiden taistelualueille saamaan taistelukokemusta. Järjestö lähetti myös näihin maihin talousapua, tuliaseita, teräaseita ja räjähdysaineita. IHH:n puhelutiedot Istanbulissa osoittivat puheluita soitetun Al-Qaidan vierastaloon Milanoon ja useille algerialaisille terroristeille, jotka oleilivat eri puolilla Eurooppaa. Eräänä esimerkkinä Abu el-Ma`ali, jota yhdysvaltalaiset ovat kutsuneet "Osama bin Laden junioriksi".


title: IHH

text: Bruguiere todisti Al-Qaidan pommimiestä Ahmed Ressamia vastaan Seattlessa pidetyssä oikeudenkäynnissä. Bruguieren mukaan IHH:lla oli tärkeä rooli Al-Qaidan suunnitelmissa tehdä pommi-isku Los Angelesin kansainväliselle lentoasemalle.


title: IHH

text: IHH on vastannut nopeasti avuntarpeisiin luonnonkatastrofialueille. Järjestöä on kuitenkin syytetty katastrofien käyttämistä hyväksi myös muihin tarkoituksiin. Elokuussa 1999 Turkissa tapahtuneen maanjäristyksen yhteydessä IHH oli ensimmäisenä auttamassa tuhoalueilla, usein ennen Turkin virallisia avustusorganisatioita. Turkki kuitenkin kielsi lopulta IHH:n osallistumisen, koska sen avustustoimilla todettiin olevan yhteyksiä useisiin fundamentalistisiin organisaatioihin, jotka operoivat salaisten pankkitilien kautta. IHH kieltäytyi myös kertomasta paikallisviranomaisille, miten ja kenelle heidän lähettämänsä apu jaettiin.


title: IHH

text: Vuosia myöhemmin Bulent Yildrim ja IHH olivat tärkeässä roolissa edistääkseen länsimaiden vastaista asennetta turkkilaisten muslimien keskuudessa vuoden 2003 Irakin sodan alla. Järjestö toimi suurten protestimielenosoitusten alkuunpanijana, jotka vastustivat Saddam Husseinin vallastasyöksemistä. Mielenosoituksissa poltettiin Yhdysvaltojen ja Israelin lippuja. Yhdysvaltojen miehitettyä Irakin IHH on jatkanut katkeraa vastustustaan länsivaltojen joukkoja vastaan Mesopotamiassa. Yildrim antoi vuonna 2004 lausunnon, jossa hän kehotti lopettamaan tiedusteluyhteistyön Yhdysvaltojen, Britannian ja Turkin välillä. Muutoin järjestö jatkaisi aktivismia eri suurlähetystöjen suhteen ja keräisi 50 - 100 000 ihmistä Yhdysvaltojen konsulaatin luokse. Joulukuussa 2004 järjestettyjen mielenosoitusten yhteydessä käytettiin iskulauseita, joissa Yhdysvaltoja sanottiin murhaajiksi ja kehotettiin poistumaan Lähi-Idästä. Vastarintaa tuli jatkaa. IHH on jatkanut toimiaan Irakissa ainakin myös keväällä 2005, jolloin Yildrim ilmoitti järjestön lähettäneen Fallujahiin kaksi rekkakuormaa humanitääristä apua ja aikovansa lähettää lisää. Yildrim ei kuitenkaan kertonut, mikä taho Fallujahissa oli vastaanottamassa IHH:n avustuksia.


title: IHH

text: Myös Israel on syyttänyt järjestöä Al-Qaidan ja Hamasin tukemisesta. Järjestö on kieltänyt syytökset yhteyksistä ääriryhmiin .


title: Sinfonia nro 7 (Aho)

text: Kalevi Ahon seitsemäs sinfonia on lisänimeltään "Hyönteissinfonia". Se on sävelletty säveltäjän oman "Hyönteiselämää"-oopperan musiikin pohjalta, vaikka materiaalia onkin muutettu. Vokaaliosuudet on poistettu. Uutta materiaalia on paikoin lisätty ja vanhaa tiivistetty. Kokonaisdramaturgiakin on varsin erilainen.


title: Sinfonia nro 7 (Aho)

text: Aho sävelsi teoksen hyvin nopeasti huhtikuussa 1988. Kuusiosaisen sinfonian kantaesitti Helsingissä 26. lokakuuta 1988 Pertti Pekkasen johtama Radion sinfoniaorkesteri.


title: Paksunokkatangarat

text: Paksunokkatangarat ("Schistochlamys") on tangaroiden heimoon kuuluva varpuslintusuku. Paksunokkatangaroiden sukuun kuuluu BirdLifen mukaan kaksi lajia.


title: Kaleidoscope Heart

text: Kaleidoscope Heart on Sara Bareillesin kolmas studioalbumi. Albumi ilmestyi Yhdysvalloissa 7. syyskuuta 2010. Albumin levy-yhtiö on Epic Records, ja tuottaja Eric Rosse. Albumin ensimmäinen single oli King of Anything, joka julkaistiin maailmanlaajuisesti kesäkuussa, mutta ilmestyi ulkomailla radioille toukokuun 10 päivä.


title: Kaleidoscope Heart

text: Albumi nousi Billboard 200 -listan ensimmäiselle sijalle.


title: Kerttulitangarat

text: Kerttulitangarat ("Dacnis") on tangaroiden heimoon kuuluva varpuslintusuku. Kerttulitangaroiden sukuun kuuluu BirdLifen mukaan yhdeksän lajia.


title: Jee jee jee

text: Jee jee jee on suomalaisen poikabändi INDX:n ensimmäinen ja ainut studioalbumi, joka julkaistiin 26. marraskuuta 2004. Albumin julkaisi EMI.


title: Coyote Hills

text: Coyote Hills on vuorijono Alamedan piirikunnassa Kaliforniassa. Coyote Hills Regional Park sijaitsee vuoristossa ja on nimetty vuorijonon mukaan. Vuorijonon korkein kohta on 68 metriä.


title: WIRECOM-tutkimus

text: WIRECOM on Tekesin pääasiallisesti rahoittama, langattomien viestimien terveysvaikutuksia arvioiva tutkimusohjelma (Wireless Communication Devices and Human Health). Tutkimuksesta vastaavat Työterveyslaitos, Säteilyturvakeskus ja Turun yliopisto. Yrityskumppaneina ja osarahoittajina osallistuvat Elisa, Nokia ja TeliaSonera.


title: WIRECOM-tutkimus

text: Ohjelma koostuu neljästä eri osasta, jotka ovat:


title: Mikko Wennberg

text: Mikko Wennberg (s. 26. joulukuuta 1975) on suomalainen hallinnon kehittämisen ia arvioinnin asiantuntija. Koulutukseltaan Wennberg on valtiotieteiden tohtori ja hänellä on dosentuuri Turun yliopistossa. Wennberg on toiminut useiden kansainvälisten konsulttiyhtiöiden johtotehtävissä. Nykyisin hän toimii Owal Group Oy:n toimitusjohtajana. Wennberg on julkaissut lukuisia hallinnon kehittämistä koskevia artikkeleita ja kirjoja.


title: Noureddine Zekri

text: Noureddine Zekri (s. 1964 Batna, Algeria) on algerialainen jalkapallovalmentaja.


title: Noureddine Zekri

text: Zekri opiskeli valmentajaksi Italiassa ja toimi erinäisissä tehtävissä yhteensä yhdeksän vuoden ajan Italiassa. Hän toimi muun muassa valmennustehtävissä AC Milanin organisaatiossa.


title: Noureddine Zekri

text: Zekri päätti palata kotimaahansa lastensa vuoksi, jotka olivat lähestymässä kouluikää. Hän siirtyi kesken kauden ES Sétifin päävalmentajaksi joulukuussa 2009. Kauden päätyttyä Zekri oli johdattanut joukkueen Algerian cupin voittoon, mutta ilmoitti kesäkuussa 2010 jättäneensä seuran. Zekri kuitenkin palasi takaisin joukkueen valmentajaksi Afrikan Mestarien liigan jatkuessa heinäkuussa 2010. Hän onnistui johdattamaan ES Sétifin lohkovaiheeseen, jossa joukkue onnistui keräämään neljässä ottelussa yhden pisteen. 18. elokuuta 2010 Zekri erotettiin tehtävästään.


title: Noureddine Zekri

text: 11. maaliskuuta 2011 Zekri allekirjoitti kuudentoista kuukauden sopimuksen MC Algerin kanssa. Hän erosi tehtävistään 10. heinäkuuta 2011.


title: Lordin sarjakuvat

text: Lordin sarjakuvat ovat Lordi-aiheisia sarjakuvia. Sarjakuvat käsittelevät Lordin jäseniä heidän hahmojensa fiktiivisestä näkökulmasta. Sarjakuvista vastaa suurimmaksi osaksi Mr. Lordi.


title: Lordin sarjakuvat

text: Virallisia Lordi-sarjakuvia, joita ei ole julkaistu omana lehtenään vaan liitteinä esim. aikakauslehdissä.


title: Lordin sarjakuvat

text: Suosikki-lehden numerossa 3/2003 julkaistu, yhden sivun mittainen Mr. Lordin itsensä piirtämä tarina.


title: Lordin sarjakuvat

text: Jysäys-lehden numerosta 2/2006 löytyy Mr. Lordin haastattelu sekä hänen piirtämä 5-sivuinen "Keräilijä" niminen Lordi-sarjakuva. Mr. Lordi piirsi myös erillisen kuvan Lordi-yhtyeestä, jota käytettiin numeron kansikuvana sekä keskiaukeaman julisteena.


title: Lordin sarjakuvat

text: Lordin vuoden 2013 kiertuekirjassa on sarjakuvaosio "Graphic Novels", joka sisältää Hellan, Manan ja Otuksen fiktiiviset syntytarinat sarjakuvamuodossa.


title: Lordin sarjakuvat

text: Mr. Lordin itsensä lisäksi sarjakuva-albumeita ovat olleet mukana piirtämässä Petri Hiltunen, Mattipekka Ratia, Sami Kivelä ja Jouko Nuora. Arktisen Banaanin kustantamien sarjakuvien teksteistä vastaa Mika Lindberg.


title: Lordin sarjakuvat

text: Monster Magazine on vuonna 2002 julkaistu Lordi-aiheinen sarjakuva-albumi. Sarjakuvan on piirtänyt Mr. Lordi. Albumi sisältää Lordi-sarjakuvan, jossa esiintyvät kaikki yhtyeen silloiset jäsenet sekä mainoksia kuvitteellisista Lordi-tuotteista, kuten Lordi-lautapelistä. Sarjakuvaa painettiin vain pieni määrä, ja sen sai kaupan päälle ostaessa "Would You Love a Monsterman?" -singlen. Monster Magazinea ei ole myyty erikseen.


title: Lordin sarjakuvat

text: Triviaa:


title: Lordin sarjakuvat

text: Alkuperä on järjestyksessään ensimmäinen Arktisen Banaanin julkaisema Lordin sarjakuva-albumi, joka julkaistiin 26. lokakuuta 2006. Sarjakuva-albumi kertoo muun muassa Mr. Lordin, Kitan, Awan, Oxin ja Amenin fiktiiviset syntytarinat. Sarjakuvat perustuvat Mr. Lordin kirjoittamiin tarinoihin hirviöiden synnystä, jotka on luettavissa muun muassa Mie oon Lordi -kirjassa.


title: Lordin sarjakuvat

text: Verenjano on 21. huhtikuuta 2007 julkaistu Lordi-aiheinen sarjakuva-albumi. Sarjakuvan tekoon ovat osallistuneet Mr. Lordi, Petri Hiltunen ja Sami Kivelä ja sen kustansi Arktinen Banaani. "Verenjano" on jatkoa lokakuussa 2006 julkaistulle "Alkuperä"-sarjakuva-albumille. "Verenjano" on järjestyksessään toinen "virallinen" Lordin sarjakuva-albumi. Verenjano kertoo kuinka Awa, Amen, Ox ja Kita kohtasivat ensimmäistä kertaa Mr. Lordin. Sarjakuvan nopeimmat ostajat saivat kaupan päälle Verenjano-tarran.


title: Lordin sarjakuvat

text: Verensininen on 29. lokakuuta 2008 julkaistu Lordi-aiheinen sarjakuva-albumi. Järjestyksessään se on kolmas Arktisen Banaanin kustantama Lordi-sarjakuva.


title: Lordin sarjakuvat

text: Sarjakuvia albumiin ovat tehneet Petri Hiltunen, Mattipekka Ratia, Sami Kivelä ja Jouko Nuora. Itse Mr. Lordi ei Lordi-yhtyeen kiireiden vuoksi ehtinyt tekemään muuta kuin piirtämään albumin kansikuvan.


title: Lordin sarjakuvat

text: Sarjakuvassa esiintyy Lordin nykyisten jäsenten lisäksi myös Lordin entiset jäsenet Magnum, Enary ja Kalma.


title: Lordin sarjakuvat

text: Vuonna 2014 julkaistiin Illustrtaed Lyrics -sarjakuva-albumi, joka sisältää Lordin Scare Force One -albumin sanoitukset sarjakuvatarinoiden muodossa.


title: Suomi-komitea

text: Suomi-Komitea jota kutsuttiin myöhemmin myös "Vasemistoryhmien Suomen komiteaksi" toimi Ruotsissa. Komitea perusttettiin vuonna 1918 ja perustajiksi on mainittu K.H. Wiik, Herman Hurmevaara, Arthur Usenius ja Edvard Gylling.


title: Taivassalo (Päijänne)

text: Taivassalo on Päijänteellä sijaitseva Jämsän suuri saari, joka jakautuu kahteen toisistaan lähes erilliseen osaan. Ne olivat täysin erillisiä vuoteen 1832 asti, jolloin Kymijokea perattiin ja Päijänteen pinta laski yli metrin. Tästä jotkut ovat päätelleet, että Taivassalon alkuperäinen nimi olisi ollut Taivalsalo saaren halki taivaltamisen mukaan.


title: Uskonto Euroopassa

text: Uskonto Euroopassa on eurooppalaisten alkuperäisuskontojen väistymisen jälkeen ollut keskeisesti kristillistä. Nykyisin Euroopassa on niin kristittyjä, uskonnottomia kuin muidenkin uskontojen kannattajia. Siirtolaisuuden myötä etenkin muslimien määrä Euroopassa on kasvanut.


title: Uskonto Euroopassa

text: Euroopan vanhat uskonnot olivat yleisesti monijumalisia, kuten antiikin Kreikan uskonto, antiikin Rooman uskonto, germaaninen muinaisusko ja kelttiläinen muinaisusko. Rooman valtakunnan tuhoutumisen jälkeen kristinusko levisi keskiajalla vähitellen eri puolille Eurooppaa. Kristillisyys kehittyi eri suuntaan kreikankielisessä Itä-Roomassa eli Bysantissa kuin lännessä, jossa Rooman piispan eli paavin valta kasvoi. Idän ja lännen kirkot erosivat toisistaan vuonna 1054 niin sanotussa suuressa skismassa. Eurooppaan muodostui selkeä kulttuurinen raja idän ja lännen välillä.


title: Uskonto Euroopassa

text: Noin tuhannen vuoden ajan katolinen kirkko käytti merkittävää valtaa länsi-Euroopassa ja piti yllä kulttuurin yhtenäisyyttä. Antiikin kirjoituksia kopioitiin kirkon luostareissa teologiaa varten. Keskiajan arkkitehtuurin merkittävimpiä hankkeita olivat kirkot. Islam levisi muun muassa Espanjaan valloitusten myötä. Arabialainen kulttuuri välitti Eurooppaan antiikin kulttuuriperintöä, joka oli sieltä osin kadonnut. Ristiretket aiheuttivat pitkäaikaisen välirikon eurooppalaisen ja arabialaisen kulttuuripiirin välille.


title: Uskonto Euroopassa

text: Antiikin humanismi nousi renessanssin myötä. Reformaatio hajotti läntisen kirkon yhtenäisyyden. Britannia, Hollanti ja Sveitsi erosivat anglikaaniseksi ja kalvinistisiksi alueiksi, pohjoinen Saksa ja Pohjoismaat luterilaisen protestanttisuuden hallitsemiksi alueiksi. 1700-luvun valistus ja Ranskan suuri vallankumous vaikuttivat kirkon ja valtion eroon. Muun muassa Pohjoismaissa yhteiskunnan sekularisaatio on edennyt varsin pitkälle.


title: Uskonto Euroopassa

text: Vuonna 2010 tehdyn Eurobarometri-tutkimuksen mukaan Euroopan unionin asukkaista 51 prosenttia sanoi uskovansa jumalan olemassaoloon, 26 % jonkinlaiseen henkeen tai voimaan ja 20% ei uskonut jumalaan tai henkiin.


title: .aw

text: .aw on Aruban Internet-maatunnus, jota ylläpitää SETAR. Tunnus rekisteröidään yleensä suoraan toiselle asteelle, mutta myös .com.aw-pääte on saatavilla. Tunnus otettiin käyttöön 1996. Se on rekisteröitävissä ainoastaan Arubassa rekisteröidyille yrityksille yms. yhteisöille.


title: .ba

text: .ba on Bosnia ja Herzegovinan Internet-maatunnus, jota ylläpitää University Teleinformation Center. Tunnus otettiin käyttöön 1996. Se on rekisteröitävissä ainoastaan Bosnia ja Hertsegovinan alueella. .ba-domainilla on useita toisen tason tunnuksia.


title: .bb

text: .bb on Barbadoksen Internet-maatunnus, joka otettiin käyttöön 1991. Sitä sponsoroi Barbadoksen hallitus. Tunnuksen rekisteröinti on rajoitettu Barbadoksen alueelle.


title: .bd

text: .bd on Bangladeshin Internet-maatunnus, joka otettiin käyttöön 1999. Tunnus on avoin rekisteröitäväksi lukuun ottamatta hallitukselle varattuja toisen tason tunnuksia .gov.bd ja .mil.bd. Tunnukset rekisteröidään kolmannelle asteelle.


title: .be

text: .be on Belgian Internet-maatunnus, jota ylläpitää DNS Belgium. Tunnus otettiin käyttöön 1988. Vuonna 2005 tunnuksia oli rekisteröity yli 470,000 kappaletta. Tunnuksella ei ole rekisteröintirajoituksia. Tunnukset rekisteröidään yleensä suoraan toiselle tasolle lukuun ottamatta esimerkiksi eräitä .ac.be-tunnuksia käyttäviä yliopistoja.


title: Paul Villard

text: Paul Villard (28. syyskuuta 1860 – 13. tammikuuta 1934) oli ranskalainen kemisti ja fyysikko. Villard löysi kolmannen radioaktiivisuuden muodon, gammasäteilyn, vuonna 1900; se todettiin n. vuonna 1912 sähkömagneettiseksi säteilyksi, jonka aallonpituus oli röntgen-säteitäkin lyhyempi. Toisin kuin hiukkassäteily, gammasäteily ei vaikuta ytimen koostumukseen.


title: Mariano Andújar

text: Mariano Gonzalo Andújar (s. 30. heinäkuuta 1983 Buenos Aires, Buenos Airesin maakunta, Argentiina) on argentiinalainen jalkapallomaalivahti. Hän edustaa tällä hetkellä Italian pääsarjassa pelaavaa Cataniaa.


title: Mariano Andújar

text: Andújar aloitti uransa Huracánista vuonna 2001. Kahden pelaamansa kauden jälkeen joukkue putosi maan pääsarjasta, mutta hän päätti kuitenkin jäädä seuraan.


title: Mariano Andújar

text: Vuonna 2005 hän siirtyi kauden kestävällä lainasopimuksella italialaisseura Palermoon. Hänelle kaavailtiin joukkueessa lähinnä kolmosmaalivahdin roolia, Matteo Guardalbenin ja Nicola Santonin toimiessa ykkös-ja kakkosvahteina. Kaksikko kuitenkin myytiin tammikuun siirtoikkunan aikana ja tilalle tulivat Federico Agliardi ja Cristiano Lupatelli. Andújar pelasi lopulta kauden aikana 11 liigaottelua, seitsemän UEFA Cupin ottelua ja kolme Italian cupin ottelua.


title: Mariano Andújar

text: Lainan jälkeen hän palasi takaisin kotimaahansa ja siirtyi Estudiantesiin. Syyskauden (Apertura) aikana hän pelasi 16 ottelua, joissa hän päästi taakseen ainoastaan yhdeksän osumaa. Joukkue sijoittui syyskauden sarjassa ensimmäiseksi tasapisteillä yhdessä Boca Juniorsin kanssa, josta seurasi uusintaottelu, jonka lopulta Estudiantes voitti numeroin 2–1 ja vei tittelin ensimmäisen kerran 23 vuoteen. Joukkue päästi 20 pelaamassaan ottelussaan vähiten maaleja (13).


title: Mariano Andújar

text: Vuonna 2009 Andújar toimi joukkueensa ykkösmaalivahtina, kun se voitti Copa Libertadoresin. Hän ei päästänyt yhtään maalia taakseen, missään kahdeksassa kotiottelussa, jotka joukkue pelasi turnauksen aikana. Hän piti myös maalinsa puhtaana ennätysmäärä ajan 800 minuuttia ja ohitti näin Hugo Gattin vanhan ennätyksen, joka oli 767 minuuttia. Hänen viimeiseksi ottelukseen jäi finaalin toinen osaottelu brasilialaista Cruzeiroa vastaan.


title: Mariano Andújar

text: 24. kesäkuuta 2009 Andújar teki nelivuotisen sopimuksen italialaisseura Catanian kanssa. Hän nousi heti tulonsa myötä joukkueen ykkösvahdiksi.


title: Mariano Andújar

text: Kesäkuussa 2009 Andújar sai ensimmäisen kutsunsa Argentiinan maajoukkueeseen. Hän teki ensiesiintymisensä maajoukkueessa 6. kesäkuuta 2009 pelatussa vuoden 2010 MM-karsintaottelussa Kolumbiaa vastaan.


title: Mariano Andújar

text: Hänet valittiin Argentiinan joukkueeseen vuoden 2010 MM-kilpailuihin.


title: Kylmäkosken vaakuna

text: Kylmäkosken vaakuna oli Kylmäkosken kunnan tunnus. Aiheen aaltokoro ja lumikide tekevät siitä puhuvan vaakunan.


title: Kylmäkosken vaakuna

text: Vaakunan selitys on ”aaltokoroisesti katkoinen hopea-punainen kilpi; punaisessa alakentässä hopeinen lumikide.” Vaakunan on suunnitellut Kaj Kajander, ja Kylmäkosken kunnanvaltuusto hyväksyi sen kokouksessaan 18. kesäkuuta 1965. Sisäasiainministeriö vahvisti vaakunan käyttöön 5. lokakuuta samana vuonna. Vaakuna jäi epäviralliseksi kotiseutuvaakunaksi 2011, kun Kylmäkosken kunta liittyi Akaan kaupunkiin.


title: Siméon Denis Poisson

text: Siméon Denis Poisson (21. kesäkuuta 1781 – 25. huhtikuuta 1840) oli ranskalainen tiedemies, matemaatikko ja fyysikko, joka keksi Poissonin-jakauman ja P-ja S-aaltojen olemassaolon vuonna 1829.


title: Domenico Criscito

text:
Domenico Criscito (s. 30. joulukuuta 1986 Cercola) on italialainen jalkapalloilija, pelipaikaltaan vasen puolustaja. Hän edustaa Venäjän korkeimmalla sarjatasolla pelaavaa pietarilaista Zenitiä. Criscito valittiin Italian maajoukkueeseen MM-kilpailuihin 2010.
Criscito pudotettiin Italian maajoukkueesta, koska hänellä oli lahjussyytteitä.


title: Domenico Criscito

text: 7. heinäkuuta 2009 hän meni naimisiin Pamela Chiocciolin kanssa.


title: Göran Augustson

text: Göran Erik Augustson (20. helmikuuta 1936 Tammisaari – 19. joulukuuta 2012 Vantaa) oli suomalainen kuvataiteilija. Augustsonin debyytti taiteilijana tapahtui Helsingissä vuonna 1962. Maalarina ja graafikkona Augustson oli opettajansa Sam Vannin perillisiä, konstruktivisti, jolle suora viiva, selkeys ja järjestys ovat ominaisia.


title: Göran Augustson

text: Augustson opiskeli Turun Taideyhdistyksen piirustuskoulussa vuosina 1956–1958 ja Suomen Taideakatemian koulussa 1958–1962. Hän toimi Taideakatemian opettajana vuosina 1965–1974 ja rehtorina vuosina 1973–1974.


title: Göran Augustson

text: Augustsonin retrospektiivinen näyttely oli esillä Helsingin Taidehallissa vuonna 1999.


title: Pan (sävellys)

text: Pan (1924) on Aarre Merikannon säveltämä teos, noin yksitoista minuuttia kestävä runoelma orkesterille. Se kantaesitettiin Helsingissä 5. marraskuuta 1925, ja sen julkaisi Fennica Gehrman. Kantaesityksen johti Robert Kajanus. Teos sai osakseen sekä ylistystä että paheksuntaa.


title: Anonymous 4

text: Anonymous 4 on vuonna 1986 perustettu neljän naislaulajan muodostama kokoonpano. Se on erikoistunut keskiajan musiikkiin. Yhtyeen nimi otettiin keskiajalla vaikuttaneelta kirjoittajalta, josta käytetään nimitystä Anonymous IV.


title: Harry Brown (elokuva)

text: Harry Brown on Daniel Barberin 2009 ohjaama rikoselokuva, jonka pääosaa esittää Michael Caine.


title: Harry Brown (elokuva)

text: Iltalehden Tuomas Riskalan mukaan älykäs ja sokeeraava filmi yhdistää briljantin genre-elokuvan tekemisen kaunistelemattomaan sosiaaliseen kommentaariin. Lopputulos leikkaa hänen mukaansa emotionaalisesti syvemmälle kuin moni perinteisellä keittiörealismilla kyllästetty brittidraama.


title: Laukaan kirkko

text: Laukaan kirkko on Laukaassa sijaitseva empiretyylinen puukirkko, jossa näkyy myös varhaisia uusgotiikan merkkejä koristelistoissa ja suippokaari-ikkunoissa. Se on arkkitehtien Carl Ludvig Engelin ja A. W. Arppen suunnittelema ja valmistui vuonna 1835. Kirkossa on tilaa 800 hengelle ja se on puinen sisäviisteinen ristikirkko.


title: Laukaan kirkko

text: Hovimaalari Robert Wilhelm Ekmanin maalaama alttaritaulu esittää Kristusta Kirkastusvuorella. Tarkkasilmäiset huomaavat alttaritaulussa Mooseksen päähän maalatut sarvet, mikä johtuu vanhan Raamatun käännöksen käännösvirheestä, jota taiteilija noudatti. Kirkossa on 36-äänikertaiset urut, jotka Kangasalan urkutehdas valmisti vuonna 1963. Vuosien 1962–1963 peruskorjauksessa sisätilasta tuli hyvin pelkistetty arkkitehti Aarno Ruusuvuoren suunnitelmien mukaan. Erillinen kellotapuli on rakennettu Heikki Kuorikosken johdolla 1823. Kirkon viimeisin peruskorjaus tehtiin vuonna 2002, jolloin kirkko maalattiin sisä- ja ulkopuolelta, katto uusittiin, asennettiin sammutusjärjestelmä, sakasti uudistettiin ja eteistiloihin rakennettiin morsiushuone.


title: Laukaan kirkko

text: Kirkon korkeimmalla kohdalla on torni eli lanteriini, josta on hyvä näköala kaikkiin ilmansuuntiin. Talvisodan aikana sitä käytettiin ilmavalvontaan niin, että ilmavalvontalotat päivystivät tornissa yötä päivää.


title: Laukaan kirkko

text: Kirkon alakerrassa on kirkkomuseo, joka on yksi harvoista alan museoista. Siellä on esineitä, kuvia, karttoja, piirroksia ja tekstejä Laukaan seurakunnan vaiheista. Museossa on nähtävänä ennallistuspiirrokset Laukaan vanhimmista kirkoista, sekä vanhimman, Hartikan kirkon seinähirsi ja harjaristi 1500-luvun lopusta.


title: Pälkäneen kirkko

text: Pälkäneen kirkko on uusgoottilaista tyylisuuntaa edustava tiilinen kirkkorakennus Pälkäneellä. Kirkko on arkkitehti Carl Ludvig Engelin piirtämä ja se rakennettu vuosina 1836–1839. Professori P. E. Limnellin vuonna 1841 maalaama alttaritaulu esittää Jeesusta Getsemanessa. Kirkon vieressä on hautausmaa, jonne on haudattu 165 pälkäneläistä sankarivainajaa. Hautausmaalla on Bertel Strömmerin suunnittelema muistokivi. Vuonna 1961 kirkkopihaan pystytettiin Karjalaan jääneiden vainajien muistokivi "Elämän kirja".


title: Tyrvään kirkko

text: Tyrvään kirkko on vuonna 1855 valmistunut kaksitorninen tiilikirkko Sastamalassa. Se edustaa uusgoottilaista tyyliä. Kirkon suunnitteli Turun kaupunginarkkitehti P. J. Gylich. Kirkon sisälle mahtuu noin tuhat ihmistä. Kolme alttaritaulua ovat R. W. Ekmanin vuonna 1866 maalaamia. Ensimmäiset, Kangasalan urkutehtaan rakentamat urut saatiin kirkkoon vuonna 1883. Kirkon valmistuttua Pyhän Olavin keskiaikainen kivikirkko jäi pois käytöstä sadaksi vuodeksi. Tyrvään kirkko uudistettiin perusteellisesti arkkitehti Bertel Strömmerin suunnitelmien mukaan vuonna 1938. Uudistuksessa muun muassa muurattiin kuori-ikkunat umpeen.


title: Tyrvään kirkko

text: Kirkon pihalle on haudattu 220 sankarivainajaa. Kirkkomaalla on myös vuonna 1991 käyttöön otettu muistolehto tuhkahautauksia varten. Muistolehdon edessä on kuvanveistäjä Ari Virtasen veistos "Maa, ilma, tuli, vesi". Kirkon peruskorjaus valmistui joulukuussa 1981 – tällöin mm. kuori-ikkunat avattiin jälleen –, mutta rakennus vaurioitui tulipalossa seuraavan vuoden helmikuussa ja otettiin uudestaan käyttöön neljäntenä adventtisunnuntaina 1982. Kirkon urut vaurioituivat palossa korjauskelvottomiksi, ja niiden tilalle asennettiin vuonna 1986 uudet 30-äänikertaiset urut, jotka on valmistanut Åkerman & Lundin urkurakentamo Ruotsin Knivstassa.


title: Tyrvään kirkko

text:
Kirkon pääovea vastapäätä ovat sankarihaudat, joiden vieressä on Lauri Leppäsen veistämä sankaripatsas vuodelta 1953. Syyskuussa 2018 "1918 ei koskaan enää"-tapahtuman yhteydessä julkaistiin vakaumuksensa puolesta menehtyneiden muistomerkki, johon on kirjattu yli 200 nimeä. Muistomerkin ja tapahtuman järjestämisen organisoivat paikalliset sosialidemokraatit ja vasemmistoliittolaiset.
Tyrvään kirkko on ensimmäinen Suomen kahdesta kaksitornisesta kirkosta; toinen on Helsingin Johanneksenkirkko. Kirkossa on kolme R. W. Ekmanin maalaamaa alttaritaulua, "Ristiinnaulitseminen", "Kirkastuminen" ja "Ylösnousemus", jotka ovat vuodelta 1866. Lisäksi kuorissa on kipsijäljennös Ville Vallgrenin Kristus-veistoksesta.


title: Kupittaan pesäpallostadion

text: Kupittaan pesäpallostadion on Turun Kupittaalla sijaitseva pesäpallokenttä. Kenttä toimii naisten Suomensarjassa pelaavan Turku-Pesiksen kotikenttänä. Kupittaan pesäpallostadionin läheisyydessä on myös kaksi harjoittelukenttää, joiden pintamateriaali on kivituhkaa. 48 x 113,5 metrin suuruisen pääkentän päällysteenä on hiekkatekonurmi ja katsomokapasiteetti on 400 henkilöä.


title: Yrttisuon pesäpallokenttä

text: Yrttisuon pesäpallokenttä on Jyväskylässä, Yrttisuon liikuntapuistossa sijaitseva pesäpallokenttä. Se on pesäpalloseura Jyväskylän Valon kotikenttä. Kentän pinnalle asennettiin hiekkatekonurmi keväällä 2010, kun Valon naisten joukkue nousi Superpesikseen. Sitä ennen se oli hiekkakenttä. Hiekkatekonurmen myötä Valo käyttää markkinoinnissaan kentän nimenä Jyväs-Parkki-areena.


title: Viinijärven pesäpallokenttä

text: Viinijärven pesäpallokenttä on Liperin Viinijärvellä sijaitseva pesäpallokenttä. Kenttä toimii naisten Superpesis-seura Viinijärven Urheilijoiden kotikenttänä. Kentän yleisöennätys on syntynyt 10. syyskuuta 1989 kun ViU:n ja Jyväskylän Kirin välistä toista finaalia oli katsomassa 2 715 katsojaa. Vuonna 2014 Joensuun Mailassa pelannut Juha Niemi löi kentällä pesäpallon pituuslyönnin maailmanennätyksen 130 metriä.


title: Kiistolan pesäpallostadion

text: Kiistolan pesäpallostadion on Kauhavan Ylihärmässä sijaitseva pesäpallokenttä. Ylihärmän Pesis-Junkkarit pelaa kentällä kotiottelunsa. Kentän yleisöennätys on syntynyt 19. toukokuuta 1996 kun YPJ:n ja SiiPen välistä ottelua oli seuraamassa 1852 katsojaa.


title: Ryōsuke Yamada

text: Ryōsuke Yamada (, s. 9. toukokuuta 1993, Tokio) on japanilainen näyttelijä, laulaja ja tanssija. Hän on yksi Hey! Say! Jumpin jäsenistä.